qundao/data-zh-poetry huggingface dataset:
初度日
作者：彭孙遹
朝代：清
体裁：七言律诗

隐约终年屈壮图，此生真自愧桑弧。枯荄气浅黄钟近，细柳光微白日徂。牾世非关多酒失，负人不独有诗逋。天涯岁晚风霜切，苦忆江东雪色鲈。
别尹二孝廉
作者：彭孙遹
朝代：清
体裁：七言律诗

园林清绝敞高秋，樽酒时时话昔游。楚泽花残留杂佩，越江波暖有归舟。故人东道情何厚，远客南金意未酬。日暮不堪津渡急，碧云红树迥生愁。
别绪·其一
作者：彭孙遹
朝代：清
体裁：七言绝句

别绪临行总未知，夜阑灯烬忆成痴。要知入骨相思处，多在低头不语时。
别绪·其二
作者：彭孙遹
朝代：清
体裁：七言绝句

倒晕眉心展未成，无端女伴强随行。芳心知向谁边落，几度人前错应声。
别贻上
作者：彭孙遹
朝代：清
体裁：古风

渔洋山人王十一，高卧摊书弄白日。朝来送我粤东行，衍波丽句新翻出。孤舟此去触炎蒸，天北天南思不胜。长干万里雪千尺，日日风涛下广陵。
前题和蛟门韵
作者：彭孙遹
朝代：清
体裁：七言律诗

疏窗曲槛一重重，不碍招寻膝可容。交态只如丛菊淡，秋光却似泼醅浓。诗坛槃敦推先歃，理窟金汤怯仰攻。自笑年来才顿尽，冶亭曾见郭弘农。
剪春罗
作者：彭孙遹
朝代：清
体裁：七言律诗

小径依然仲蔚蒿，凤文偏此吐金膏。乍惊汉殿铺香荐，不道隋宫试剪刀。中妇流黄愁正剧，美人渥赭思徒劳。上春罗绮销魂甚，憔悴花时感鬓毛。
剪秋罗
作者：彭孙遹
朝代：清
体裁：七言律诗

娲石支矶五色浮，天孙昨夜剪并州。碧疏有月光相乱，绮縠无风影自流。花为裂缯应解笑，人因捣练转生愁。分明刀尺馀痕在，露冷霜凄不奈秋。
北行留别同寓亲友
作者：彭孙遹
朝代：清
体裁：五言律诗

驱车指蓟北，此去路漫漫。愁欲凋双鬓，贫犹恋一官。行侵晨月白，坐对朔风寒。珍重樽前意，高歌夜未阑。
北高峰登眺
作者：彭孙遹
朝代：清
体裁：七言律诗

振衣独上北峰头，俯瞰清江曲折流。乡国路遥来骋望，山川气肃坐生秋。千岩昼敞烟霞色，绝壑晴含风雨愁。翻为胜游增感慨，不知何地可销忧。
十三夜集徐华隐学士寓斋观试灯次袁杜少韵
作者：彭孙遹
朝代：清
体裁：七言律诗

北扉学士退朝初，扫地焚香此结庐。心远山林在城市，官清僮仆解诗书。客来为试春镫早，坐久还惊夜漏疏。忽听樽前发妍唱，感时揽物一踌蹰。
十二日㐲枕闻户外诟租声甚厉时予将移寓矣
作者：彭孙遹
朝代：清
体裁：七言律诗

献岁于今又浃旬，羁愁犹是苦嚬呻。清晨卧犬能应客，白昼饥鼯不避人。五石空传能疗疾，一枝何地可栖身。王阳那得黄金术，检点衣囊自笑贫。
十二月五日大雪用东坡星聚堂韵仍效欧阳公体
作者：彭孙遹
朝代：清
体裁：古风

三年刻楮成一叶，五色玲珑粲干雪。岂知雪态更姣好，天巧人工迥悬绝。晓来窗纸𥰡𥰡鸣，冷压屋梁冻䲭折。起行庭际没双踝，屐齿棱棱半明灭。闭门高咏坡仙诗，爽气摩空霜影掣。诗家体物好形似，有类隋宫剪綵缬。醉翁旧令禁不为，未许眼中著金屑。聚星堂上客星散，六百馀年一转瞥。恨不同时厕宾从，徒慕昔贤守遗说。诗成搁笔起三叹，卧听霜飙响檐铁。
十二月四日过李惺庵宅见庭菊未残赋之
作者：彭孙遹
朝代：清
体裁：古风

客意不自憀，摇落怆心目。移屧过南邻，微吟憺相属。草堂幽以閒，傍有数丛菊。疏花耿馀香，残枝净寒绿。餐英感楚骚，酌水想郦谷。要子以岁寒，保此颜如玉。
十二月廿五日又大雪再拈前韵
作者：彭孙遹
朝代：清
体裁：古风

瓦炉吹火爇枯叶，仰视寒空又飞雪。忽斜忽整疏又密，弄姿作态俱妍绝。柴门无路人迹断，踯躅浑如阪九折。摛毫往往忧手龟，曳履时时悲趾灭。穴鼠不容昼自啸，韝鹰无食饥欲掣。故作凄寒压酒盏，时有馀妍点衣缬。闭门僵卧一无事，思向云中捣云屑。十年羁旅兴欲尽，万事空华眼一瞥。易衣并日亦何忧，汤饼牢丸尽堪说。更从古人隶僻事，大树闻前笑殷铁。
十六字令·听蛩
作者：彭孙遹
朝代：清

虫，切切哀吟不肯休。愁人处，多在五更头。
十四日侍宴乾清宫恭纪
作者：彭孙遹
朝代：清
体裁：五言律诗

载笔承嘉宴，沾恩入禁闱。金波春潋滟，玉烛岁光辉。气正仙杓转，天清夕吹微。厌厌入良夜，不醉欲无归。
十姊妹
作者：彭孙遹
朝代：清
体裁：七言律诗

别有红芳倍可人，蔷薇枝下弄馀春。繁花未必齐韩虢，藻艳犹能比宪伦。十队宫衣香簇簇，九疑仙袂媵鳞鳞。便应嫁与东风去，月姊花姑并一身。
十月梅
作者：彭孙遹
朝代：清
体裁：七言律诗

霜白风高暗自催，山城早见一株梅。江春刚到南枝外，陇信还随北雁来。清影晓生肌粟冷，芳魂老向岁寒开。故人近有山中约，共结相思照举杯。
十样锦
作者：彭孙遹
朝代：清
体裁：七言律诗

蜀绨小样剪仙襦，五采缤纷薄五铢。索粉新欢呈步障，连波旧恨上眉图。麟洲花草枝枝别，鹊渚云霞色色殊。欲擘蛮笺题好句，江郎残锦乞人无。
千秋岁·题袁重其侍母图
作者：彭孙遹
朝代：清
体裁：词

金盘玉七。斟酌西池醴。传妙舞，流仙吹。斑衣娱此日，霜哺思前事。北堂上，粲然一笑慈颜喜。见说麒麟瑞。巧向怀中坠。应解识，之无字。添枝桐月闰，入梦兰云细。愿岁岁，青春白发看儿戏。
千秋岁·题袁重其侍母图
作者：彭孙遹
朝代：清

金盘玉七。斟酌西池醴。传妙舞，流仙吹。斑衣娱此日，霜哺思前事。北堂上，粲然一笑慈颜喜。见说麒麟瑞。巧向怀中坠。应解识，之无字。添枝桐月闺，入梦兰云细。愿岁岁，青春白发看儿戏。
午日
作者：彭孙遹
朝代：清
体裁：七言绝句

碧琅小盏泛红鳞，一寸菖蒲九节春。莫道良辰须尽醉，江潭曾有独醒人。
午日同裘古苞小饮
作者：彭孙遹
朝代：清
体裁：七言律诗

南峰雨过殷轻雷，逆旅招寻泼午醅。客里佳辰惊屡换，愁中胜友喜频来。天围江草无边碧，花发山榴几度开。试上高楼同极目，乡心应逐浙潮回。
午日承恩寺楼饮
作者：彭孙遹
朝代：清
体裁：五言律诗

已作江南客，仍为逆旅身。试沽白下酒，一浣素衣尘。雨色朝生暝，钟声寒近人。愁中思千里，此去有芳莼。
半逻
作者：彭孙遹
朝代：清
体裁：七言律诗

十里寒塘水漫流，萧萧芦叶响空洲。浓阴宿雾连朝雨，柔橹轻帆半逻舟。心事蹉跎王谷隐，故人零落鄠田秋。吟成犹倚危桥立，惭愧沙头双白鸥。
华月
作者：彭孙遹
朝代：清
体裁：古风

皎皎华月光，穿帷动颜色。凭谁怜影好，自顾生叹息。
卖香妇
作者：彭孙遹
朝代：清
体裁：五言律诗

自是闺中秀，光辉照道傍。荀郎疑入坐，赵女妒生香。市粉应耽病，投梭不碍狂。何缘逢贾午，携手赠东墙。
南乡子·采兰
作者：彭孙遹
朝代：清

微雨过池塘。玉骨才胜翠莞凉。乍起犹然閒徙倚，纱窗。一叶红蕖坠笔床。楚畹媚幽芳。小摘兰丛助晓妆。半晌沉吟缘底事，思量。有个人儿竟体香。
南乡子·采桑
作者：彭孙遹
朝代：清

花草暄妍。江南三月浴蚕天。陌上罗敷纷采摘。提笼立。柔桑影里迟迟日。
南园二首·其一
作者：彭孙遹
朝代：清
体裁：七言律诗

三月南园雨复晴，轻衣初试踏青行。碧桃水暖通人境，绿柳阴浓覆女城。春草欲将幽佩结，夕阳多傍画桡明。閒中易有芳时恨，花落空林已暗惊。
南园二首·其二
作者：彭孙遹
朝代：清
体裁：七言律诗

闻唱吴歈早倦听，南园犹作片时停。集贤旧苑春将暮，相国东门草自青。芳树斜阳成晼晚，孤帆细雨极飘零。朝来触目多惆怅，榆荚花残已满庭。
南安送程五舍人入都兼寄王十一司理
作者：彭孙遹
朝代：清
体裁：七言律诗

词客趋朝万里途，夕阳行色乱平芜。近南已觉猿声苦，向北初看雁影孤。落叶秋灯明驿舍，片帆寒雨下江湖。竹西傲吏犹高卧，君到应知病欲苏。
南宫斗阁下观梅和晓岳
作者：彭孙遹
朝代：清
体裁：古风

春霜夜坼玉骨松，缟衣仙子骑苍龙。仙坛幽靓飒来下，参斜月落时相逢。纷纷桃李盈千百，狼藉春容广眉额。世外相期只此君，诗成俯仰成今昔。人来人去看花频，可叹今人非昔人。但见落花还再发，何曾宿草解重新。君年与我皆非少，白首心期坐相照。唯应日日卧花前，长须领受倾城笑。
南康夜泊
作者：彭孙遹
朝代：清
体裁：五言律诗

塔影挂星渚，寥寥烟外钟。骤凉知夜雨，繁响入秋蛩。霜露行将及，关河怅所从。谢公精舍近，相隔几云峰。
南昌晤熊雪堂侍郎询及先叔父太仆公遗事感赋
作者：彭孙遹
朝代：清
体裁：七言律诗

蓼花洲畔解征轮，班草相看意倍真。隔水秋阴遥入座，连江暮雨欲沾巾。故人犹抱西州痛，旧业谁怜北叟贫。海内几人邀顾盼，馀波应为及枯鳞。
南歌子·扬州
作者：彭孙遹
朝代：清

青雀芙蓉舫，红阑杨柳桥。听彻玉人箫。一场花月梦，可怜宵。
南津口寄王默庵
作者：彭孙遹
朝代：清
体裁：五言律诗

孤村临渡口，斜日下长林。旧侣平原约，相思单父琴。垂杨将暮色，芳草欲归心。愁对春江水，花前怅别深。
南浦
作者：彭孙遹
朝代：清
体裁：五言律诗

南浦吟愁夕，凌风独叩舷。流云连近郭，画栋俯寒烟。春尽江湖上，心飞雁鹜边。绿杨如有恨，花白已成绵。
南海谢子茅枉问不值见投新什赋答
作者：彭孙遹
朝代：清
体裁：七言律诗

萍蓬踪迹近燕台，旅舍秋阴黯不开。门外轩车词客过，壁间凤字故人来。魂摇乡国孤烽断，心逐关河一雁回。见说平台方授简，几人得似惠连才。
南湖秋兴
作者：彭孙遹
朝代：清
体裁：七言律诗

新寒八月透荷裳，兰杜参差悴不芳。少伯湖阴秋渺渺，冷仙祠树晓苍苍。山河隔世情如昨，风雨怀人梦亦凉。便合栖心游物外，此生何处白云乡。
南湖观涨
作者：彭孙遹
朝代：清
体裁：七言律诗

水满寒塘似不流，乱帆乘涨晚来收。断溪不辨孤村路，远树高悬细雨舟。催渡客归红叶暮，钓鱼人老白蘋秋。西风处处烟波阔，摇落空生万里愁。
南湖送郭皋旭游京师
作者：彭孙遹
朝代：清
体裁：七言律诗

清明三月雨初晴，倚棹南湖独送行。春草多情将远思，林莺求友作新声。青云并载谁元礼，白社相逢定子荆。我亦薄游向京洛，鸡栖十载愧无成。
南苑讲武
作者：彭孙遹
朝代：清
体裁：五言排律

垂衣文教洽，偃革武功成。帝业虽无外，王师尚有征。岐阳传茂烈，淮浦著英声。并自高千古，谁能去五兵。鸾旂清道启，凤盖属车行。宸跸今南苑，神畿旧北平。丹山遥拱护，碧涧竞趋迎。太阅乘冬令，中权授夏卿。鱼丽环黼帐，鹤列辨银钲。莲锷流虹疾，霜蹄逐电轻。何烦歌甫草，殊胜凿昆明。挟纩君恩渥，同袍士气盈。驺虞歌并叶，虎旅技同呈。尽合三驱礼，齐称万寿觥。长杨朝弭节，细柳暮归营。隐隐闻笳吹，悠悠见旆旌。指麾由睿略，挞伐轸皇情。𤏡道剸修兕，衡湘剪巨鲸。寰瀛调玉烛，符瑞集银罂。更举登封典，芝泥勒令名。
南轩前桂始著花
作者：彭孙遹
朝代：清
体裁：古风

灼灼池中艳，丛丛岩下枝。荷枯桂始花，荣落迭相为。采此芳酷烈，可以媚酒卮。今我一不乐，达者将见嗤。
南轩晓起
作者：彭孙遹
朝代：清
体裁：古风

晓起坐南户，寒气忽已遒。渚风历高树，入耳清飗飗。山桂花向谢，石菊蕊始稠。万物各有时，吾生亦何求。
南还至娄东得兄仲谋寄怀诗次荅
作者：彭孙遹
朝代：清
体裁：七言律诗

客子辞家岁月遥，安仁已觉鬓初凋。空怜芳草生凄碧，忽有新诗破泬寥。海雁回寒残影尽，园梅经雨暗香消。娄江西望迢迢水，思绕闻琴旧板桥。
南还至横浦驿前与程五别处
作者：彭孙遹
朝代：清
体裁：七言绝句

忆向清秋采白蘋，今来江上值残春。一从横浦三年别，南北俱为万里人。
南雄别友人
作者：彭孙遹
朝代：清
体裁：五言绝句

风吹杨柳枝，花落东城陌。日暮对芳樽，归人转为客。
博罗道寄东莞诸故旧
作者：彭孙遹
朝代：清
体裁：七言律诗

江梅海燕岁将周，沙际依然共此游。零雨不堪频远别，孤舟何意又南浮。扶留蔓冷寒塘夕，诸蔗田荒野水秋。笙鹤不来灵境杳，石楼花首自悠悠。
卜算子·夏至日
作者：彭孙遹
朝代：清

才过困人天，又把黄梅做。试捲疏帘一倚阑，小雨吹红醋。草草百年身，悔杀从前错。来日还如去日长，没个安排处。
卜算子·有怀
作者：彭孙遹
朝代：清

簟影滑生云，莲袜清过水。好月微风入夜分，记起当初事。钿盒怅空存，愁病看如此。仔细从前暗忖量，值个相思死。
卜算子·赋艳
作者：彭孙遹
朝代：清

又报玉梅开，笑泥青娥饮。去岁留心直到今，醉里如何禁。身作合欢床，臂作游仙枕。打起黄莺不放啼，一晌留郎寝。
卧病
作者：彭孙遹
朝代：清
体裁：五言律诗

卧病成吾懒，知交迹亦疏。坐听高阁雨，愁绝故园书。芸火侵缃帙，梅阴润玉除。江南卑湿地，五月尚楼居。
即事
作者：彭孙遹
朝代：清
体裁：五言律诗

屑屑苦人事，悠悠屏俗喧。邻鸡时上屋，篱雀日窥门。散帙凝尘积，熏衣宿火温。疏钟空外落，愁绝又黄昏。
即事
作者：彭孙遹
朝代：清
体裁：七言绝句

抚棺一酹不胜悲，酒冽泉甘此一卮。君定有知能忆否，少年情事拔钗时。
又作四宾主句答客羲·其一
作者：彭孙遹
朝代：清
体裁：七言绝句

金屋银屏绝代人，梦回关塞未分明。停针日日腰如削，不信牵缠是有情。
又作四宾主句答客羲·其三
作者：彭孙遹
朝代：清
体裁：七言绝句

夜来山雨过前溪，新绿深深上衲衣。语言文字都忘却，閒读南华注马蹄。
又作四宾主句答客羲·其二
作者：彭孙遹
朝代：清
体裁：七言绝句

吴山越水遍浮家，浪把无涯逐有涯。今日山中閒独往，鸟鸣蝉噪静无哗。
又作四宾主句答客羲·其四
作者：彭孙遹
朝代：清
体裁：七言绝句

延津宝剑是双龙，一跃还生八面风。击破太虚无一事，左携玉女右青童。
又依韵答臣飏
作者：彭孙遹
朝代：清
体裁：七言律诗

宦兴何如归兴浓，近来朝谒亦多慵。春花秋月长相忆，越水吴山不可从。燥吻苦无黄柏酒，馋涎想杀紫驼峰。唯应日日支颐坐，饱看西山翠万重。
又即事呈王龙洲朱即山孟绎来沈维庵王鹤汀高素侯诸前辈
作者：彭孙遹
朝代：清
体裁：七言律诗

半生踪迹类孤蓬，偶傍青云窃自雄。清峭棋声风定后，参差麈尾月明中。间披古碣摩挲遍，重话前朝感慨同。他日玉堂徵故事，姓名还得附诸公。
又反前意为辛斋留行即用留别四绝句韵·其一
作者：彭孙遹
朝代：清
体裁：七言绝句

悠悠俗眼谩相惊，白社无人识董京。石竹一床诗一卷，九州何地着狂生。
又反前意为辛斋留行即用留别四绝句韵·其三
作者：彭孙遹
朝代：清
体裁：七言绝句

吟成五字压阴何，调绝何须和者多。片石西山差可语，不妨一日十摩挲。
又反前意为辛斋留行即用留别四绝句韵·其二
作者：彭孙遹
朝代：清
体裁：七言绝句

何事兰成恨未平，江南哀怨若为轻。如今只有河难塞，大药黄金亦易成。
又反前意为辛斋留行即用留别四绝句韵·其四
作者：彭孙遹
朝代：清
体裁：七言绝句

欲访天台奈远何，明河百尺见金鹅。与君宿有名山约，振策他年共一过。
又次贻上
作者：彭孙遹
朝代：清
体裁：五言律诗

西窗寒不寐，明月下窥人。岁晚怜为客，途穷厌此身。官梅仙吏隐，丛桂小山邻。惆怅骊歌近，联床且自亲。
双调望江南·初见
作者：彭孙遹
朝代：清

初见处，记得在东皋。曾与酒人司白堕，便从仙籍识青腰。颜色为谁娇。行酒罢，灭烛更相邀。并体花间刚恰好，凌波一捻已魂销。何况是今宵。
双鹅篇
作者：彭孙遹
朝代：清
体裁：古风

燕赵之间多奇士，曩者乃有鹅池生。狂吟往往吐秀句，五言藉甚称长城。挟书之楚作侨客，忍饿时出金石声。荆州太守造庐下，坚卧不肯开柴荆。箨冠皂衫往报谒，直踞上坐人皆惊。晚游吴越蹈浙水，一死埒于鸿毛轻。吟魂逝后百馀载，谁歌楚些陈吴羹。柘城王即新河宰，读其遗句心为倾。可怜宅里久芜没，刻以片石青瑶英。双鹅瞥然下池沼，迫之不去飞且鸣。口不能言告以臆，愿娱耳目酬深情。我闻此事疑又駴，还复以理相推评。古来冥感傥类此，不在用物多取精。卫姬化雉出隧道，潼亭鸟泪沾杜茔。悠悠物变费推测，耿耿节义留精诚。生虽匹士是或有，款启未可穷幽明。百年同尽骨速朽，人生飘忽如飞虻。神耶怪耶姑勿语，慎勿磨灭身后名。
发率川下新安江
作者：彭孙遹
朝代：清
体裁：古风

乘涨下新安，香桡击明镜。深秀乐山情，至清表水性。亭亭积翠成，草木新晖净。云林漏微日，霞波弄馀映。白沙荡虚旷，素鲂恣游泳。言践谢公期，远托休文咏。枕流谐夙诺，累心矢终屏。
发真州
作者：彭孙遹
朝代：清
体裁：古风

星尽夜色苍，清波浩无底。北风生早凉，孤帆向南指。川明戍火微，舟触渔罾起。前路及清秋，离情满江渚。叶落犹在林，萍生不离水。胡为远游人，戚戚去乡里。
叠前韵呈诸先生
作者：彭孙遹
朝代：清
体裁：七言律诗

步屧空阶攓雪蓬，高谈不减滑稽雄。萧然兴寄形骸外，藉甚风流謦欬中。官可忘贫如栗里，交能耐久似元同。南郊大礼叨陪从，傲杀周南太史公。
古意
作者：彭孙遹
朝代：清
体裁：五言律诗

东风当户入，花絮绕城飞。芳草青埋履，繁阴绿满衣。采桑惊戴胜，入室感伊威。眼见春光尽，征人几日归。
古意
作者：彭孙遹
朝代：清
体裁：古风

春丝织成绢，制为素领巾。皎若山上雪，洁白无点尘。是妾亲手作，以奉君子身。君心尚垂念，道远何由亲。持此拂玉体，如妾充下陈。
古梅
作者：彭孙遹
朝代：清
体裁：古风

幽崖气清冷，下有梅树丛。抱兹岁寒质，独秀万木中。孤芳信高洁，千岁犹青葱。谁与植此者，乃是欧阳公。此树有时尽，斯人竟何穷。
古槐
作者：彭孙遹
朝代：清
体裁：古风

槐厅有木木有枝，百馀年物无人知。苦遭霜雪日摧挫，不肯荏苒同凡姿。老龙蜕爪龟裂璺，水中有火心未烬。寄声为语殷东阳，莫道婆娑生意尽。
古艳诗二十首 其一 月钩
作者：彭孙遹
朝代：清
体裁：七言绝句

无分好月是春秋，夜夜清光破暝愁。底事人心颠倒剧，如弦不爱爱如钩。
古艳诗二十首 其七 柳絮
作者：彭孙遹
朝代：清
体裁：七言绝句

薄似吴绵一缕微，轻如春雪点人衣。因风便作漫天势，入幕穿帘到处飞。
古艳诗二十首 其三 烛泪
作者：彭孙遹
朝代：清
体裁：七言绝句

拚将寒焰委飘烟，不道膏明祇自煎。一寸丹心灰灭尽，空教洒泪向风前。
古艳诗二十首 其九 水纹
作者：彭孙遹
朝代：清
体裁：七言绝句

千顷澄江匹练寒，回波如縠漾清湍。风前一片沦漪影，中有幽人笑素餐。
古艳诗二十首 其二 虹梁
作者：彭孙遹
朝代：清
体裁：七言绝句

宿雨初收玉蝀新，长鬐蜿蜒跨秋旻。多应天上河难塞，别起飞梁绝汉津。
古艳诗二十首 其二十 榆钱
作者：彭孙遹
朝代：清
体裁：七言绝句

绿树初阴紫绀鲜，佳辰早换白榆烟。何曾买得春光住，青帝原来不爱钱。
古艳诗二十首 其五 蝶梦
作者：彭孙遹
朝代：清
体裁：七言绝句

藉草迷花得自由，错将轻薄号风流。当途只自翩翩态，齐物终输栩栩游。
古艳诗二十首 其八 松涛
作者：彭孙遹
朝代：清
体裁：七言绝句

长松清籁发中林，一泻风前万壑深。翻覆波涛生眼底，谁能不改岁寒心。
古艳诗二十首 其六 梅魂
作者：彭孙遹
朝代：清
体裁：七言绝句

南枝零落北枝新，瘴雨蛮烟惨淡春。欲赋大招招不得，冰肌玉骨总成尘。
古艳诗二十首 其十 石笋
作者：彭孙遹
朝代：清
体裁：七言绝句

曾说平泉有异观，玲珑琢出碧琅玕。草间不少啼饥者，煮箦何如煮石难。
古艳诗二十首 其十一 冰花
作者：彭孙遹
朝代：清
体裁：七言绝句

无色何曾更有香，偶乘阴气薄冰霜。夤缘根蒂知何处，莫遣开时近太阳。
古艳诗二十首 其十七 莺梭
作者：彭孙遹
朝代：清
体裁：七言绝句

三月江南丽景多，流莺相向掷金梭。可能织得春如锦，风物萧条奈尔何。
古艳诗二十首 其十三 麦浪
作者：彭孙遹
朝代：清
体裁：七言绝句

绣陇閒来策杖过，麦秋天气最清和。远风吹作鳞鳞碧，平地原来浪更多。
古艳诗二十首 其十九 竹粉
作者：彭孙遹
朝代：清
体裁：七言绝句

谁把明玕种碧城，腻香春粉正萦盈。弄姿饰貌沾沾在，贞干淇园浪有名。
古艳诗二十首 其十二 曲尘
作者：彭孙遹
朝代：清
体裁：七言绝句

玉屑清霏绝点埃，曲生曾此数追陪。从今风味须料拣，恐有乘轺酒士来。
古艳诗二十首 其十五 荷珠
作者：彭孙遹
朝代：清
体裁：七言绝句

芙蓉秋水溢银塘，采得琼瑰浥露香。空有珠名难照乘，须知荷暗本无光。
古艳诗二十首 其十八 荇带
作者：彭孙遹
朝代：清
体裁：七言绝句

水荇牵风百尺悬，参差波面缬纹圆。丛丛翠带真堪撷，此物犹能荐八笾。
古艳诗二十首 其十六 花影
作者：彭孙遹
朝代：清
体裁：七言绝句

庭花袅袅媚芳春，淡月清宵送影频。分得馀光能几许，纵横枝叶也撩人。
古艳诗二十首 其十四 秧针
作者：彭孙遹
朝代：清
体裁：七言绝句

一渠春水插秧深，远近齐抽碧玉针。五月江乡卖新谷，针针刺却老农心。
古艳诗二十首 其四 游丝
作者：彭孙遹
朝代：清
体裁：七言绝句

轻烟迟日澹相和，陌上风光艳绮罗。漫说是丝缫未得，一春只是冶游多。
古藤
作者：彭孙遹
朝代：清
体裁：古风

我来古藤下，欲赋藤花诗。藤花自妍人老丑，诗之丑也又过之。含毫欲下不敢下，邈然终日拈其髭。南曹故事既散轶，众口传说纷参差。不知此物自何代，但见老干盘虬螭。当春花叶讶何丽，恨无秘思争新奇。忽披榛翳得碑记，藓文明灭微可窥。云在弘治岁癸丑，长洲吴公官于斯。右厢数楹公所憩，紫藤二株手自莳。因之俯仰感今昔，一官先后同班资。风流不坠起遐慕，以理揆测还然疑。此藤虽然黝而古，连蜷偃蹇殊凡姿。问年或可举盈数，安得许久如碑辞。碑之岁月况辽远，百有四十今其期。要知旧本在碑后，宛其死矣为枯枝。后来好事访遗迹，远晞前哲踵所为。惜哉恍惚难具论，至今莫识种者谁。世人往往贵耳食，观物不复穷研推。雷同附会类若此，使我反覆生嗟咨。又思当日种此者，东铨华重非贱私。一朝姓氏遂湮没，遑问治迹官崇卑。人生患与草木腐，草木未腐名先澌。可怜身世太局趣，真若野马空中驰。所以古人志不朽，区区名爵剑一吹。我今幸际圣明世，妄期竖立来牵丝。浮沉或厕大贤后，寄以臭味无差池。祇嗟齿发日颓暮，不才窃禄仍虚縻。署纸不省实愦愦，诗成独后才衰迟。万端销废逝将老，藤乎得地方乘时。愿言封殖俾勿坏，我诗藉尔传来兹。
合欢诗为元景侄新婚赋·其一
作者：彭孙遹
朝代：清
体裁：七言绝句

流云卷尽见明河，隐隐双星傍晚过。晓月已从天外落，秋窗犹问夜如何。
合欢诗为元景侄新婚赋·其三
作者：彭孙遹
朝代：清
体裁：七言绝句

西轩华月白如霜，南陌银河夜渐长。漫诧渡河逢织女，会看中妇织流黄。
合欢诗为元景侄新婚赋·其二
作者：彭孙遹
朝代：清
体裁：七言绝句

新开小院傍梧桐，青琐朱阑一道通。夜雨自飞雕槛外，秋寒不到绮帏中。
合江楼
作者：彭孙遹
朝代：清
体裁：五言绝句

晓树青如沐，春波漫不流。思君无近远，风雨合江楼。
吉州秋感·其一
作者：彭孙遹
朝代：清
体裁：七言律诗

短棹沿洄上水迟，螺川亭下草离离。滩声傍枕寒逾急，渔火依沙远更移。秋雨凉生将尽夜，暝钟愁听欲残时。居人叹息徵遗事，泪满当年岘首碑。
吉州秋感·其二
作者：彭孙遹
朝代：清
体裁：七言律诗

建牙吹角赣江滨，二十年来迹未湮。父老犹然思往事，声名已自愧先人。孤篷寒雨鸣林叶，极浦秋阴散渚蘋。此日经过无限恨，临风空有泪盈巾。
吊周孝侯祠
作者：彭孙遹
朝代：清
体裁：古风

旦射猛虎南山头，暮随云间二俊游。一朝致命死疆场，竹书血食还千秋。腐儒局促事乡里，白首章句空一邱。
吊迷楼故址
作者：彭孙遹
朝代：清
体裁：七言律诗

复道千门清夜游，隋皇曾此幸扬州。翠华不返当年梦，碧藓空生旧日楼。欲认离宫垂柳尽，似伤亡国芰荷秋。至今江上传遗恨，一曲杨花起暮愁。
同凝祉文洽守岁叠前韵
作者：彭孙遹
朝代：清
体裁：七言律诗

真率盘飧见素风，谈玄同坐蕙炉红。浮名一宿蘧庐内，公案三生玉局中。金埒行将空冀北，银毫先已赠湘东。羁栖赖有吾宗在，仙籍由来自陆终。
同子玉琯朗璧人家渭臣子服两兄登可中亭望月
作者：彭孙遹
朝代：清
体裁：古风

山径夜色深，行久乃见月。竹树吐幽辉，清寒沁肌骨。寒射山下泉，清数石上发。气色浮孤高，琳宫何突兀。上方人语静，一灯影林樾。取路登虚亭，置身转飘忽。同游五六人，浩歌悄然发。坐久月始中，星尽长河没。苦节届秋冬，羁魂滞吴越。万感中夕生，顿令清兴竭。
同年冯方寅徒步入闽迎其尊府君之丧险阻艰难尝历殆遍吴中好事者绘之为图因系以诗
作者：彭孙遹
朝代：清
体裁：七言绝句

仙霞关外路漫漫，危栈连峰四百盘。谁识孤儿心独苦，羊肠只作九逵看。
同蘧非守岁三叠前韵
作者：彭孙遹
朝代：清
体裁：七言律诗

故人千里逐晨风，伴我东华踏软红。几度悲歌燕市上，当年频转瘴乡中。只今羁旅仍天北，此去幽栖卜瀼东。柏叶漫誇春酒酽，昌阳还拟赠韩终。
向日葵
作者：彭孙遹
朝代：清
体裁：七言律诗

烹菽曾闻七月吟，此花岂合在山林。金茎乍滴秋如水，缃帙频移昼有阴。翠葆垂天三籁寂，紫房捧日五云深。亦知容悦输桃李，祗抱倾阳一片心。
吕城雨泊
作者：彭孙遹
朝代：清
体裁：七言律诗

古市平桥跨水津，欲寻旧垒已荆榛。十年萍迹长如此，千载吴蒙解笑人。陇麦因风吹浪细，林梅冒雨作花新。南来景物多惆怅，且汎垆头酒味春。
含笑花
作者：彭孙遹
朝代：清
体裁：五言绝句

春丛初挹露，晓色欲升霞。借问忘忧草，何如含笑花。
吴下寄百旃
作者：彭孙遹
朝代：清
体裁：七言律诗

金亭薄暮暂维舟，春草茫茫识旧游。废苑啼乌终古恨，寒春落日满城愁。疏华不见书南至，桃梗还随水北流。却忆故人犹寂寞，琅玕何处一相酬。
吴下答仲兄来韵
作者：彭孙遹
朝代：清
体裁：五言排律

正有羁栖怨，翻令别恨兼。江风吹暮鹢，壁月冷秋蟾。南土初弛担，东方未解严。在原千里隔，去国几时淹。萧候全吴馆，征衣暗露沾。霸图馀蔓草，侠客老寒阎。抚事留深嘅，驱车讯吉占。浮沉伤出处，阔绝阻堂帘。久抱孤生戚，仍虚寸秩沾。知交星落落，仕路日炎炎。谐俗无长策，传家有锦签。一官刀笔贱，三世寝邱廉。鹄性非关浴，乌形岂待黔。余情谙寂寞，天道判盈谦。不假灵氛告，宁烦众论佥。行辞朱户迹，坐拥白云奁。谣译分金屋，诗书让玉钤。狂歌将拟楚，垂钓合依詹。世共探龙颔，人犹捋虎髯。攀援乘鼎吕，呼噏耀旌幨。联步多鹓鹭，登朝尽杞楠。剧秦徒尚白，慕蔺耻从阉。缨绋形皆累，山林梦亦甜。吾兄耽大隐，筮易得初潜。守节甘辞粟，忧时托病痁。居能将菽水，游或杂鱼盐。孰可臣何点，还能傲挚瞻。滋兰香入佩，种竹粉垂檐。柏叶浇新酿，槐淘饱细餤。荣名藏腊毒，高位见颠阽。远性霞争举，枯吟笔退尖。冥鸿离缴弋，文豹谢刀钳。尚友惟巢许，诛茅只洞岩。比来乡思切，朅去旅愁添。柳陌莺三弄，花村雨一帘。早寻归隐计，春酒话双柑。
吴中送徐六琯朗同家兄子服归海盐
作者：彭孙遹
朝代：清
体裁：七言绝句

松陵江水去悠悠，何事东还不暂留。驿路数行平望树，西风斜日系归舟。
吴江寄顾茂伦
作者：彭孙遹
朝代：清
体裁：五言律诗

十里松陵路，烟波共渺然。伊人秋水外，诗思落枫前。池鸭能呼字，溪鱼不问钱。幽居怜岁晚，瑶草日芊绵。
吴门得百㫋见怀诗次韵答寄
作者：彭孙遹
朝代：清
体裁：七言律诗

高天木叶下孤舟，憔悴还为蓟北游。从古销魂惟惜别，可堪送远及悲秋。燕云泪满鸿千里，板渚花残水一沟。今日吴江烹素鲤，尺书端为故人留。
吴门舟次送别侯筠庵夫子北行
作者：彭孙遹
朝代：清
体裁：古风

春风摇荡春江曲，棹歌咿哑声相续。松陵渡口雪初消，阊阖城边草正绿。此时送别欲销魂，况受当年国士恩。暂得分襟南浦上，何当负笈大梁门。大梁门外官河柳，到日青青拂人首。凭吊重经广武冈，登临一醉繁台酒。酒酣慷慨重相思，应念江关祖帐时。先生北发我南下，征桡容与车逶迟。夜半金觞寒不御，白云遥带扬旌处。归帆不渡越来溪，肠断仙舟从此去。
和二兄除夕见怀之作
作者：彭孙遹
朝代：清
体裁：七言律诗

淮阴南下片帆收，晚泊䢴沟古渡头。远道弟兄悬夜梦，隔年风雨入春愁。空江木落频回首，小院花开定倚楼。若问关山千里客，天涯涕泪满征裘。
和其年清明日游万柳堂忆故园风景·其二
作者：彭孙遹
朝代：清
体裁：七言律诗

蘋波一曲柳千条，寒食风光坐可邀。槐火轻烟吹梦冷，梨花春雨带愁浇。孤栖幸舍仍长铗，诸道铙歌又短箫。平世定容初服遂，故山松桂早相招。
和友人弄珠楼眺望之作
作者：彭孙遹
朝代：清
体裁：七言律诗

东湖烟景媚新晴，把酒登临亦胜情。窅窕川原清景入，坦迤林泽旷怀生。蘋风度水凉俱集，璧月随潮晚自盈。知有探骊狂客在，九龙波上夜珠明。
和叶讱庵大雪口号三绝句·其一
作者：彭孙遹
朝代：清
体裁：七言绝句

南云迢递尺书无，冻合遥天雁鹜呼。此夜昆崙千尺雪，莫将樽酒失良图。
和叶讱庵大雪口号三绝句·其三
作者：彭孙遹
朝代：清
体裁：七言绝句

浮沉金马十年馀，秘思妍词总不如。高卧不嫌将息冷，纸窗灯火夜阑时。
和叶讱庵大雪口号三绝句·其二
作者：彭孙遹
朝代：清
体裁：七言绝句

折絮风狂不可支，茅堂土锉午烟迟。输他物外逃名客，落叶空山拥絮时。
和吴梅村咏物诗八首 其一 莲蓬人
作者：彭孙遹
朝代：清
体裁：七言律诗

西岳真人太乙翁，灵绡十丈傲秋风。敬容荷镜持堪照，正则蓉裳制未工。翠袖寒生黄里怨，绿衣人老碧房空。等閒怜子成抛舍，露冷香销八月中。
和吴梅村咏物诗八首 其七 鲞鹤
作者：彭孙遹
朝代：清
体裁：七言律诗

羽客曾留相鹤书，元裳缟袂未全如。素翎似待凌霄日，清唳疑闻滴露馀。自是神仙原有骨，安知庄惠定非鱼。文轩好托琴高乘，王母筵头饱玉蔬。
和吴梅村咏物诗八首 其三 橘灯
作者：彭孙遹
朝代：清
体裁：七言律诗

社橘江边不可寻，湘人膏火自煎心。仙枰照去纹为玉，寝帐吹来色似金。珠裹香残光隐隐，琼苞霜冷夜沈沈。蓬莱九日新传赐，莲炬分明出禁林。
和吴梅村咏物诗八首 其二 桃核船
作者：彭孙遹
朝代：清
体裁：七言律诗

度索春秋记未明，至今山下一舟横。问津旧觅秦人种，采实新疑汉使行。内殿贮来杯竞渡，御筵怀得叶同轻。东园桃梗犹漂泊，并载中流有棹声。
和吴梅村咏物诗八首 其五 茧虎
作者：彭孙遹
朝代：清
体裁：七言律诗

佳辰又见海榴开，剪艾悬符出异材。疑有山君乘候变，巧从园客化身来。蛾眉已老三眠月，虎气还腾万仞台。闻说茧丝今日尽，使君遮莫是牛哀。
和吴梅村咏物诗八首 其八 蝉猴
作者：彭孙遹
朝代：清
体裁：七言律诗

山林不记住何方，衣剪蝉绡缀几行。齐女緌垂供奉服，楚人冠插侍中妆。如从三峡愁巴客，似舞双丸向越王。度岭身轻同委蜕，野宾应识旧王郎。
和吴梅村咏物诗八首 其六 茄牛
作者：彭孙遹
朝代：清
体裁：七言律诗

园中烂漫雨初收，刻画居然茧角牛。渤海风清堪作佩，吴山月满漫成愁。当前定启巴人路，为后应遗霸主羞。柯古徒能搜僻事，不知横笛夕阳秋。
和吴梅村咏物诗八首 其四 芦笔
作者：彭孙遹
朝代：清
体裁：七言律诗

笔冢犹堪手自耕，文通五色浪知名。芟松渐觉身将隐，画荻空惭学未成。锦字裁来葭露冷，玉关衔去雁书横。芦中人已江潭老，封邑宁须羡管城。
和巢薇初度日同人移樽见过草堂之作
作者：彭孙遹
朝代：清
体裁：七言律诗

八尺文缣九叠屏，春来芳草满阶庭。须知东省郎官宿，即是西豪太史星。杯引湘醽乡味美，坐深蕲竹簟纹青。稽留不惜淳于醉，夜漏何须问挈瓶。
和巢薇移寓四首·其一
作者：彭孙遹
朝代：清
体裁：五言律诗

薄游仍岁月，卜宅此移居。但得心怡旷，何辞手拮据。王阳才一橐，董季已三馀。尽日娱文史，悠然下直庐。
和巢薇移寓四首·其三
作者：彭孙遹
朝代：清
体裁：五言律诗

春阴清窈窕，芳树两三枝。徙倚舒怀久，行吟得句迟。开轩迎燕社，扫径命花师。最喜宽休沐，幽窗事事宜。
和巢薇移寓四首·其二
作者：彭孙遹
朝代：清
体裁：五言律诗

旅舍年年换，韶华岁岁同。缣衾留蓟北，锦带纪湘东。远迹同冰氏，忘机类海翁。临皋怀旧隐，心事托邮筒。
和巢薇移寓四首·其四
作者：彭孙遹
朝代：清
体裁：五言律诗

莫道衣囊薄，休嗟即次难。友声莺睍睆，家庆竹平安。天上恩光近，春来雨露宽。好携双管笔，献纳五云端。
和悔庵·其一
作者：彭孙遹
朝代：清
体裁：七言律诗

君家亭子真疏快，门对沧浪濯足时。四面清风来竹筱，一天凉月采菱丝。高眠绝爱冰纹簟，浅酌还怜瓠子卮。相忆秋来知更切，小山婉娈桂花枝。
和悔庵·其二
作者：彭孙遹
朝代：清
体裁：七言律诗

予家亦在吴山畔，回首当年荷锸时。不厌行歌长拾穗，可堪垂老更牵丝。心惊白发羞明镜，身点清班笑污卮。安得乘风一归去，翩然碧落折琼枝。
和悔庵归兴六首·其一
作者：彭孙遹
朝代：清
体裁：七言律诗

所期白首得同归，惆怅还令此愿违。栩栩未醒残蝶梦，冥冥却羡远鸿飞。孤栖我自甘牛皂，初服君方返芰衣。从此省中吟芍药，更无人似谢玄晖。
和悔庵归兴六首·其三
作者：彭孙遹
朝代：清
体裁：七言律诗

我亦怦怦苦忆归，久从柱下悟知希。浮湛聊复詶宾戏，潦倒真难答客讥。万事输君心自愧，一官垂老计全非。何当便逐清尘去，去学壶邱杜德机。
和悔庵归兴六首·其二
作者：彭孙遹
朝代：清
体裁：七言律诗

两朝深眷物情归，再世承恩入紫微。频到直庐修内制，时看子舍浣中衣。官清右掖陪晨仗，地胜仙瀛玩夕霏。㡳事便应移疾卧，旁求盛意正如饥。
和悔庵归兴六首·其五
作者：彭孙遹
朝代：清
体裁：七言律诗

何限岩廊老未归，悬车不待叹知机。官閒岂似双凫集，身退偏如六鹢飞。游处多应缘笠泽，生涯只合问渔矶。沈公肯效何公出，留取高名揭禁闱。
和悔庵归兴六首·其六
作者：彭孙遹
朝代：清
体裁：七言律诗

朝衫一掷浩然归，人事焉论是与非。绮角衣冠原自伟，夔龙丘壑故应稀。行吟物外贫何病，谢客山中遁亦肥。惟有东邻彭泽老，时时来往启荆扉。
和悔庵归兴六首·其四
作者：彭孙遹
朝代：清
体裁：七言律诗

夜鹤晨猿迟客归，冰弦雪麈待君挥。幽栖时复延三益，健笔还能缀七依。家有吴畬供赋税，室无赵女倚屏帏。水哉亭上翛然远，咫尺烟霄矫欲飞。
和悔庵柯亭刘井韵·其一
作者：彭孙遹
朝代：清
体裁：七言律诗

白石清泉万古寒，谁留胜迹在长安。谬司芸帙频趋院，追想风流一凭栏。水出仙瀛真自冽，源通天汉几曾乾。银床素绠如相引，霖雨无忧润物难。
和悔庵柯亭刘井韵·其二
作者：彭孙遹
朝代：清
体裁：七言律诗

贞柯几历岁寒来，上有虚楹面面开。不少才贤登馆阁，独留姓氏冠亭台。百年代起风云会，寸木惭非把梓材。叹息西涯遗句在，重寻往迹一低徊。
和晓岳人日韵
作者：彭孙遹
朝代：清
体裁：七言律诗

笑把金花胜里人，依依点缀岁华新。从今不厄黄杨闰，与尔相娱白发春。桑匕可招休患盗，柳车未遣莫忧贫。解貂拚作经旬醉，直过元宵放假辰。
和澹人新岁退食仍用前韵·其一
作者：彭孙遹
朝代：清
体裁：七言律诗

金门吹管气初还，清切仙庐昼下关。寒玉生漪天上漏，春云洒案禁中山。素丝不改委蛇度，高咏聊乘洗沐閒。正好从容翊天步，肯将鞭弭策驽顽。
和澹人新岁退食仍用前韵·其二
作者：彭孙遹
朝代：清
体裁：七言律诗

谢客经旬罢款门，嘉辰赐沐是三元。发挥雅操琴双璅，陶写吟情酒一樽。韦逞幔前频授义，虞潭堂上独承恩。閒窗坐爱春晖好，晓日苍苍入晏温。
和真人韵·其一
作者：彭孙遹
朝代：清
体裁：五言律诗

不厌尘凡境，鸾旌为我留。云霄皆衮衮，湖海本悠悠。桂燄清宵永，椒觞后夜浮。共存天际想，不作旅人愁。
和真人韵·其二
作者：彭孙遹
朝代：清
体裁：五言律诗

偶逐云心出，聊同雪爪留。年华长冉冉，去住两悠悠。卉物春光近，星河夜气浮。太虚无色相，何处着离愁。
和石楼人日同悔庵凤岗集讱庵寓斋即事
作者：彭孙遹
朝代：清
体裁：七言律诗

佳句流传遍玉堂，幽寻真似白云庄。词臣浣沐多时暇，酒客招要特地忙。剪胜竞修天上节，抚时空感鬓中霜。为君把讽当清夜，自拨寒缸凤胫长。
和石楼立春后一日集愚山侍读斋
作者：彭孙遹
朝代：清
体裁：七言律诗

且支高枕梦槐安，谁与论心晤岁寒。不遇公荣休共饮，若逢仁祖为加餐。君多雅抱情相似，我见新诗和却难。好把狂言藏弆在，悠悠俗眼莫教看。
和祝京兆溪南八咏 其一 祖祠乔木
作者：彭孙遹
朝代：清
体裁：七言律诗

祠外脩林带列冈，灵柯已是百年强。清阴但觉移来远，朱果还因荐后尝。阅世年深非社木，济川才大亦沙棠。行人叹息丰寻树，指点溪南旧草堂。
和祝京兆溪南八咏 其七 竹坞凤鸣
作者：彭孙遹
朝代：清
体裁：七言律诗

空亭长昼足徘徊，鲜碧犹从雨后栽。寒玉数声流水静，清阴千亩捲帘来。林中客散山河远，吴下人过一径开。今日临风听鸾韵，置身如在凤凰台。
和祝京兆溪南八咏 其三 南山翠屏
作者：彭孙遹
朝代：清
体裁：七言律诗

户外千峰巧自遭，扪萝攀葛未知劳。高情自合耽丘壑，爽气真堪散郁陶。绝顶清秋横晚翠，寒崖古木捲苍涛。少文不少登临趣，卧看南山一枕高。
和祝京兆溪南八咏 其二 梅溪草堂
作者：彭孙遹
朝代：清
体裁：七言律诗

梅溪一曲碧江浔，水白沙明好结林。小筑正当溪尽处，幽花不改岁寒心。琴樽晚润分岚气，洞壑风回引谷音。此地栖迟堪自老，披裘谁屑问遗金。
和祝京兆溪南八咏 其五 清溪涵月
作者：彭孙遹
朝代：清
体裁：七言律诗

谁向清溪泛羽觞，高林片月下山塘。好天凉夜四垂碧，白露苍葭一水长。胜地自然生远兴，棹歌时复散波光。幽人独往更何处，空际惟闻杜若香。
和祝京兆溪南八咏 其八 山源春涨
作者：彭孙遹
朝代：清
体裁：七言律诗

闻道山源接隐居，石梁春涨万山馀。洞门不闭桃花水，渊客曾传薤叶书。人过柳阴频问渡，舟移树杪欲凌虚。银鬐玉鲙悬空出，不数西川丙穴鱼。
和祝京兆溪南八咏 其六 西陇藏云
作者：彭孙遹
朝代：清
体裁：七言律诗

西陇嵯峨枕碧岑，烟霞终日锁层阴。飘飖自结真人想，舒卷还同静者心。家在翠微长觉润，行经苍霭不知深。朝来欲访山中客，云气空濛何处寻。
和祝京兆溪南八咏 其四 东畴绿绕
作者：彭孙遹
朝代：清
体裁：七言律诗

野色平畴入望多，披襟却受午风和。为农计早安田里，避世心深畏网罗。秋廪山中多晚食，春畬雨后有微波。相邀邻父呼新酿，薄暮柴门起醉歌。
和秋岳韵赠高念祖·其一
作者：彭孙遹
朝代：清
体裁：七言律诗

休从泉客市珊瑚，雾雨瀰漫海是图。游处不妨依白社，羁栖无复梦清都。风前芳草吹将歇，天际浮云澹欲无。转忆故山春事近，一锄烟雨饷田夫。
和秋岳韵赠高念祖·其二
作者：彭孙遹
朝代：清
体裁：七言律诗

咫尺钧天入梦遥，春来客思转飘萧。判将书卷娱幽独，剩有诗情破泬寥。白苧村庄花外路，翠屏山市柳边桥。解巾与尔同归去，尘外分明有玉霄。
和臣飏南阳湖道中
作者：彭孙遹
朝代：清
体裁：七言律诗

漠漠平田滟滟湖，霜天了与暮秋殊。微茫野色生寒烧，明灭波光起宿凫。秦碣于今无片石，泗亭千载想雄图。斜阳古渡重凭吊，寥落西风对酒徒。
和臣飏漂母祠二绝句·其一
作者：彭孙遹
朝代：清
体裁：七言绝句

千载犹闻漂母风，戛羹偏在一门中。家庭不识真天子，邂逅能知命世雄。
和臣飏漂母祠二绝句·其二
作者：彭孙遹
朝代：清
体裁：七言绝句

澼絖终朝本食贫，独怜国士不谋身。少年已自官中尉，却把千金报故人。
和臣飏除夕见怀四首·其一
作者：彭孙遹
朝代：清
体裁：七言律诗

残历侵寻是小除，临风搔首一踟蹰。空江极目鱼书冷，永夜怀人蕙幌虚。薄宦三年惭素食，同心千里感离居。也应贪食神仙字，辛苦生涯老蠹鱼。
和臣飏除夕见怀四首·其三
作者：彭孙遹
朝代：清
体裁：七言律诗

海外徒闻更九州，黄泉碧落恨悠悠。凤鸾巢坼孤雏死，儿女情多老泪流。枯眼当春三月梦，断肠宿草五经秋。汝才自好应须达，不及朱轩翠幰游。
和臣飏除夕见怀四首·其二
作者：彭孙遹
朝代：清
体裁：七言律诗

金台宾客尽时名，邹衍狂言傲大瀛。老去自怜成小草，书来还喜掇朝英。我如楚橘踰淮化，尔似隋珠照乘明。何日偕游京辇上，大官法酒细同倾。
和臣飏除夕见怀四首·其四
作者：彭孙遹
朝代：清
体裁：七言律诗

暮年姊弟隔辰星，千里吴天眼乍停。孟曜晨炊椎髻白，徐吾夜绩壁灯青。匏瓜似我偏长系，蒲柳如今又早零。不及南州高士好，红颜白发颂黄庭。
和讱庵乞鹤歌兼呈贻上
作者：彭孙遹
朝代：清
体裁：古风

玉堂学士谪仙人，视草先朝墨尚新。长安一夕秋风起，忽忆江东紫带莼。窈窕玉峰天际落，此中高卧何寥廓。换酒常抛佩下鱼，归装但载扬州鹤。王郎本具凌霄姿，郡斋无事閒赋诗。竹亭鹤柴清如水，为政风流自一时。何以赠我九皋禽，何以报之白雪吟。二子风神堪掩映，千秋寄托独遥深。知君好鹤兼好山，山堂谢客长闭关。予亦无心市朝者，终年抱耒心自閒。岩居倘许寻前约，白石清泉共往还。
和讱庵春日游支硎山之作
作者：彭孙遹
朝代：清
体裁：七言律诗

十里方塘放画舟，笋舆蜡屐更追游。花前欲洒杨朱泪，海内谁怜越石囚。照水绮罗明落日，遏云丝管乱春愁。玉堂学士风流甚，一酌金樽散百忧。
和院长叶夫子题翰林院璧用东坡清虚堂韵
作者：彭孙遹
朝代：清
体裁：古风

东渐文教西流沙，紫宸立仗开正衙。犹然勤政讨典籍，宫灯烧尽金莲花。先生稽古被深眷，公尔国尔忘私家。晓趋仙禁露方湛，晚出往往栖昏鸦。赋诗观志志弥下，采此秋实捐春葩。诸生继之我独后，如澄沙砾须剔爬。可怜迟暮意自失，不知为茗将为茶。巴人妄拟刻羽奏，布鼓岂识回帆挝。庶将时雨化枯槁，譬诸舞者声呼嗟。旷然发我矇与瞆，濯以沆瀣晞朝霞。
和马又辉
作者：彭孙遹
朝代：清
体裁：七言绝句

曲江柳色垂垂绿，染取湘毫五色斑。何事谢安偏晚任，素心应不负东山。
咏乩沙
作者：彭孙遹
朝代：清
体裁：七言律诗

雁碛春寒雪捲蓬，上林消息若为通。金仙法喻恒河数，黄石缄留博浪中。囊去暗藏鱼浦阵，书来频落楚江鸿。坐飞欲向青云附，好筑新堤待相公。
咏地灯
作者：彭孙遹
朝代：清
体裁：七言律诗

千门万户照荧荧，吐蕊生辉晓未停。野烧似留春草碧，夜渔疑见远灯青。遥通天汉先流火，倒泻银河有坠星。却就长明吟未稳，秋阴黯黯月冥冥。
咏怀十七首·其一
作者：彭孙遹
朝代：清
体裁：古风

亭亭玉叶梅，皎皎如霜白。朝为枝上花，暮赠陇头客。宁知相赏辰，即为零落夕。山花不知名，终岁无人摘。
咏怀十七首·其七
作者：彭孙遹
朝代：清
体裁：古风

汉苑有佳人，颜色丽明霞。一旦先朝露，委弃泥与沙。至今冢上魂，化为田中花。开时如艳雪，幽香世无加。花香有时灭，红颜易消歇。宁为哉生光，勿作团圞月。
咏怀十七首·其三
作者：彭孙遹
朝代：清
体裁：古风

富贵多危机，贫贱心不愉。客游常戚戚，乡里无远图。人生安所适，四顾无一娱。东望有仙山，山势郁以孤。三百七十峰，黛色天下无。铜乳穴内流，萤芝石上敷。排云凌清海，御气驰苍梧。举手招霍龙，我欲与之俱。
咏怀十七首·其九
作者：彭孙遹
朝代：清
体裁：古风

少年学干禄，振翮思高林。上策虽见收，世务非所任。内顾宦情薄，十载犹浮沈。浊酒足斟酌，枯桐有清音。诗书耽夙好，良朋多素襟。褚小不怀巨，绠短难汲深。本自安吾拙，讵有避世心。
咏怀十七首·其二
作者：彭孙遹
朝代：清
体裁：古风

缘溪不见人，日出东山巅。照见秋禾根，晓露犹涓涓。空槔引激水，自灌原上田。虽免人力劳，终苦机事牵。不如汉阴叟，抱瓮以终年。
咏怀十七首·其五
作者：彭孙遹
朝代：清
体裁：古风

素律吹暮秋，北风凄以怒。百卉悴不芳，木叶辞林树。蟋蟀在户鸣，阳禽亦南度。万景不暂待，涉迹皆成故。昔我青云交，接轸驰皇路。宿草忽已繁，累累丘与墓。蜉蝣美衣裳，朝菌不及暮。富贵不永年，荣华亦何慕。
咏怀十七首·其八
作者：彭孙遹
朝代：清
体裁：古风

自昔遭放弃，归卧南山隈。日月亦已屡，明魄频相催。淑气布云物，好鸟鸣池台。朝来里社罢，元燕翩然回。庭中杂花树，春风五度开。而我犹偃蹇，栖栖困蒿莱。百岁不可得，逝阴难再来。且对有数景，共倾无算杯。谁能慕臭腐，郁结使心哀。
咏怀十七首·其六
作者：彭孙遹
朝代：清
体裁：古风

支公好畜马，阮生好蜡屐。所好故不同，各自成奇癖。并负旷远名，俱有高世迹。终胜王安丰，时时理筹䇲。
咏怀十七首·其十
作者：彭孙遹
朝代：清
体裁：古风

客从山中来，今晨款我扉。手持一书札，问君胡不归。山中春未老，景物世所稀。深翠照槛户，新苗长蕨薇。松酒既已熟，林笋亦已肥。尘情患鲜欢，劳生思息机。誓当从客去，高蹈还初衣。
咏怀十七首·其十一
作者：彭孙遹
朝代：清
体裁：古风

结庐在山曲，采药山之阳。宿云起半岭，滃然满高冈。川上微雨过，霭霭桑榆光。心静理无迕，缘顺境自忘。日暮旦复去，荷锄归草堂。
咏怀十七首·其十七
作者：彭孙遹
朝代：清
体裁：古风

南薰长万物，草木俱茏葱。鸟雀乐茂林，啁啾鸣好风。动植各自得，旷然天地中。心空得丧一，障尽物我通。真契不在远，妙理良难穷。
咏怀十七首·其十三
作者：彭孙遹
朝代：清
体裁：古风

弱龄慕高躅，遐举遗俗尘。采芝商山曲，种黍桃花津。中道更迷惑，转与世味亲。羁绁相窘束，此志久不伸。识闇物多忤，才高祸与邻。庶几木雁间，可以处我身。
咏怀十七首·其十二
作者：彭孙遹
朝代：清
体裁：古风

高士不恒有，吾陋尚子平。踉跄了婚嫁，始为五岳行。人寿能几何，苦俟黄河清。徒令啖名客，千载口实生。北山有猿鹤，笑尔未忘情。
咏怀十七首·其十五
作者：彭孙遹
朝代：清
体裁：古风

春阳何迟迟，元景每数数。崦嵫日易尽，丙夜漏方促。立身在壮年，我友敬相勖。迟暮空有怀，为时苦不足。徒舍若木晖，而来就萤烛。
咏怀十七首·其十六
作者：彭孙遹
朝代：清
体裁：古风

晚出南安城，还视东山坞。纸钱白纷纷，多于寒食雨。松柏夹高原，饥乌啼墓门。肉食厚肌体，徒为蝼蚁恩。金亦不可成，河亦不可塞。安得绛雪丹，驻此好颜色。
咏怀十七首·其十四
作者：彭孙遹
朝代：清
体裁：古风

君子戒尚口，吉人贵寡辞。流连三缄铭，反复白圭诗。国武好尽言，龟鉴良在兹。嗣宗名至慎，此理谁能知。
咏怀十七首·其四
作者：彭孙遹
朝代：清
体裁：古风

猗猗山上桐，郁郁河边柳。秋至叶自零，荣华安得久。古人若无死，乐亦非我有。矧无久视方，百年一反手。轩冕非我荣，金石非我寿。弹琴而歌风，所期在不朽。
咏美人蕉子数珠
作者：彭孙遹
朝代：清
体裁：七言律诗

晨昏十万礼金仙，净土谁知在绿天。洗尽红衣珠自现，修来白社果初圆。转时已悟空花障，拈出重思入定年。持此定当持慧业，不须柏子问因缘。
哨遍·春情和东坡韵
作者：彭孙遹
朝代：清

拾翠年时，踏青节候，芳草纷铺地。弄阴晴，景色遍园林，屈指到清明天气。小池边，紫燕欲寻新垒。红襟对掠桃花水。正山杏笼烟，海棠经雨，秾艳天然无比。映高楼何处绿杨枝，又搓得鹅黄千尺丝。总酿就、迷花病酒，怀人几般滋味。素手好同携，郁金屏外朱栏里。欲诉绸缪，鹦鹉生憎忒伶俐。看弱不胜衣，柔如无骨，仙裾怕逐东风起。墨染乌阑，袖沾红唾，脉脉春愁无际。渐画烛烧残繁英飞。坠似绮丛蛱蝶向花低。忙不了、窃香私意。任取粉销春老，一梦消身世。蓬莱水浅，沧海尘扬，毕竟此情难已。九天莺鹤倘相招，为报人生行乐耳。
哨遍·春情和东坡韵
作者：彭孙遹
朝代：清
体裁：词

拾翠年时，踏青节候，芳草纷铺地。弄阴晴，景色遍园林，屈指到清明天气。小池边，紫燕欲寻新垒。红襟对掠桃花水。正山杏笼烟，海棠经雨，秾艳天然无比。映高楼何处绿杨枝，又搓得鹅黄千尺丝。总酿就、迷花病酒，怀人几般滋味。素手好同携，郁金屏外朱栏里。欲诉绸缪，鹦鹉生憎忒伶俐。看弱不胜衣，柔如无骨，仙裾怕逐东风起。墨染乌阑，袖沾红唾，脉脉春愁无际。渐画烛烧残繁英飞。坠似绮丛蛱蝶向花低。忙不了、窃香私意。任取粉销春老，一梦消身世。蓬莱水浅，沧海尘扬，毕竟此情难已。九天鸾鹤倘相招，为报人生行乐耳。
唐多令·人日雪中立春
作者：彭孙遹
朝代：清

玉砌烂仙葩。朱栱渲紫霞。小梅几点逗檐牙。綵胜银幡齐插鬓，没多个，一些些。绣帖熨窗纱。窗中金缕花。东风力软半天斜。吹起一庭香雪舞，春先到，谢娘家。
唐多令·人日雪中立春
作者：彭孙遹
朝代：清
体裁：词

玉砌烂仙葩。朱栱渲紫霞。小梅几点逗檐牙。綵胜银幡齐插鬓，没多个，一些些。绣帖熨窗纱。窗中金缕花。东风力软半夭斜。吹起一庭香雪舞，春先到，谢娘家。
喜客羲过谈
作者：彭孙遹
朝代：清
体裁：七言律诗

候入清和岁月侵，草堂快尔更相寻。茶烟未断炉中火，竹树初移午后阴。谁向河头来卖水，却从弦上去听琴。坐深鸟语花频落，何处堪徵不住心。
喜家报至·其一
作者：彭孙遹
朝代：清
体裁：七言绝句

远客燕山久未归，西风摇落信来稀。关河岁晏多烽火，目断江南一雁飞。
喜家报至·其二
作者：彭孙遹
朝代：清
体裁：七言绝句

简点来时是几时，不知此后更何如。灯残酒醒清无寐，重展天涯尺素书。
喜旭曙病起
作者：彭孙遹
朝代：清
体裁：五言律诗

予有忧生戚，中年剧不胜。殊方疏药物，旅病昵亲朋。白发悲妍节，清时老茂陵。樽前秋色迥，雕鹗见飞腾。
喜访濂至
作者：彭孙遹
朝代：清
体裁：五言律诗

小草孤生苦，残年万虑灰。苍黄逐野马，摇落感庭槐。藋径披还合，柴门款或开。跫然犹自喜，况值故人来。
喜迁莺·偶忆
作者：彭孙遹
朝代：清

佳人难得。更名士风流，倾城颜色。候日衣轻，辟寒钿细，打叠受他怜惜。为雨为云时候，非雾非花踪迹。分明似，似琪树交枝，瑶禽联翼。当日。定情处，缠绵珍重，此意千金值。世世生生，朝朝暮暮，长似为欢今夕。回首人间天上，往事依稀堪忆。前身是，是蓬山伴侣，玉清俦匹。
喜飞雍登第因追忆湄棫岳一二徐子
作者：彭孙遹
朝代：清
体裁：七言律诗

清和风气近朱明，晞发松阴弄晚晴。北极飞龙新射策，东阿绣虎久知名。遭逢应有弹冠慕，思旧还多宿草情。屈指同游今更几，待君高视慰生平。
四月初三日作·其一
作者：彭孙遹
朝代：清
体裁：古风

閒居适新夏，百卉皆荣腓。青阳谢成令，朱明丽朝晖。松竹含贞萋，林峦吐清辉。鸣鸟下茂柯，向人如相依。流览有妙理，新故靡停机。我亦无心者，随时御葛衣。
四月初三日作·其二
作者：彭孙遹
朝代：清
体裁：古风

高堂列黼帐，杂然进齐优。箫管吹参差，妙舞兼清讴。境去态仍在，器往声还留。涉想每多妄，冥心亦愈流。此中有实义，本与静者谋。不假思惟得，岂从闻见求。
四月望日甘霖应祷恭纪二首限韵·其一
作者：彭孙遹
朝代：清
体裁：七言律诗

绿阴宫树引祈年，灵雨初飘辇道边。云掖龙骖飞九五，荫流鹏海击三千。晓凝桐盖成珠乳，夕涨槐沟泻玉泉。闻说桑林曾七载，只今未过麦秋天。
四月望日甘霖应祷恭纪二首限韵·其二
作者：彭孙遹
朝代：清
体裁：七言律诗

灵峙仙云寸寸生，东畴无复眺长庚。绣塍麦秀双岐出，绮陌泉飞百道迎。甘露承杯来碧落，薰风吹律入朱明。皇仁更解秋荼网，处处歌传击壤声。
四次前韵
作者：彭孙遹
朝代：清
体裁：七言律诗

春色江南满绿芜，犊车归去傍黄垆。也知五字凌三谢，未必千金扺一壶。君自名流青琐重，我应梦逐白云孤。凭教寄讯山中客，夜鹤晨猿好在无。
墨葵
作者：彭孙遹
朝代：清
体裁：七言律诗

北园卉物正萋妍，閒眺芳林色黝然。朝露初晞花气暝，商飙未至墨痕鲜。人因盛饰知孙黑，客有幽栖草太玄。何不将心屏尘黩，一倾葵藿向尧天。
壬寅除夕
作者：彭孙遹
朝代：清
体裁：七言律诗

吴客归时岁渐分，庭梅已自吐氤氲。寒灯欲尽经年话，好梦难邀隔岫云。入诵新诗怜骥子，闻舂清怨谱桐君。中宵更拨枯炉坐，柏叶香残试再熏。
壬申除夕
作者：彭孙遹
朝代：清
体裁：七言律诗

纚纚春灯影烛妍，亲朋喜共话镫前。食鲑风味偏真率，罗雀门庭颇静便。幸荷恩私宽一眚，终惭衰劣玷三铨。宦情纵使浓如酒，合把屠苏让少年。
夏夜
作者：彭孙遹
朝代：清
体裁：五言律诗

暝色垂林际，栖乌下夕阳。流光催鬓短，迟日较年长。向夕吴吟起，当风楚制凉。薄醪堪慰藉，一醉即吾乡。
夏日同天衣珂月行中三上人崔蘧非昭威侄汎舟西湖即事用秋岳先生韵·其一
作者：彭孙遹
朝代：清
体裁：五言律诗

无恙湖山在，临流一放船。云生飞鸟外，雨挂夕阳边。急桨回仙管，长堤散锦鞯。依然行乐地，回首太平年。
夏日同天衣珂月行中三上人崔蘧非昭威侄汎舟西湖即事用秋岳先生韵·其三
作者：彭孙遹
朝代：清
体裁：五言律诗

夙有沧洲趣，忘机久狎鸥。白沙思桂柁，北渚迟兰舟。老玷金门籍，心惭石隐流。诸公知我者，何以为身谋。
夏日同天衣珂月行中三上人崔蘧非昭威侄汎舟西湖即事用秋岳先生韵·其二
作者：彭孙遹
朝代：清
体裁：五言律诗

白葛当风敞，清樽卜昼开。微言皆粲可，净侣亦宗雷。得岁占吴会，传烽静越台。栖迟端自好，胜地得频来。
夏日同天衣珂月行中三上人崔蘧非昭威侄汎舟西湖即事用秋岳先生韵·其四
作者：彭孙遹
朝代：清
体裁：五言律诗

荷风清不暑，回艇日初斜。小雨吹轻浪，新凉着暮花。热从冰氏释，愁向索郎赊。近觉浮名累，山翁合毁茶。
夏日宛平王相国园亭宴集即事成咏·其一
作者：彭孙遹
朝代：清
体裁：七言律诗

山墅从游惬胜情，高槐疏柳翠萦盈。偶依深樾能忘暑，忽有鲜飙为析酲。渌水声中清籁合，明镫影里素蟾生。何妨陶写凭丝竹，黄阁谋谟正太平。
夏日宛平王相国园亭宴集即事成咏·其二
作者：彭孙遹
朝代：清
体裁：七言律诗

兰有鲜香玉有温，新凉一点湛芳樽。初拈白纻排么凤，更拨朱弦试舞鹍。阁雨天犹能解意，遏云人那不销魂。祗怜醉后多疏放，待拂车茵认酒痕。
夏日张黄门园亭陪上官佥事宴饮
作者：彭孙遹
朝代：清
体裁：五言排律

黄门高甲第，绿野擅林泉。结搆饶天巧，郊原得地偏。缘崖鸣暗涧，架岭挂修椽。秀石含云润，文榱擢露鲜。虹霓垂下饮，燕雀邈孤鶱。柳媚怀灵殿，篁深想渭川。碧梧仙掖树，丛桂小山篇。爽籁吟凉木，薰风振早蝉。松筠深窈窕，巾几净婵娟。峭阁延幽瞩，清晖被远阡。四维低鸟道，一线起人烟。溪静波如掌，沙晴鹭似拳。不须穷远目，已是挟飞仙。海色虚无里，山光缥缈前。霞明秦帝岭，帆隐越人船。春气凝蛟蜃，秋轮涌朓弦。乾坤青未了，日月璧相连。邑里形交错，江湖思渺然。比因休沐暇，快睹泰阶平。迹向东山寄，心犹魏阙悬。朱明逢胜景，清宴秩初筵。细雨凉初袭，华灯炤欲燃。嘉宾星使贵，地主夕郎贤。画戟森雕户，霓旌灿彩旃。忧时谈慷慨，卜夜坐流连。仙醑金茎瀣，侯鲭雪色鳊。蔗浆留旧赐，梅鼎待新煎。家果张梨熟，盘珍夏橘圆。徵歌珠累累，按舞鼓渊渊。声有停云奏，杯因激水传。披襟通款洽，薄质荷陶甄。迂拙情能恕，繁苛礼尽捐。西园陪羽盖，北海御高軿。诗酒追文举，才华乏仲宣。觥筹交宴笑，樽俎奉周旋。良会知难屡，苍生念巳牵。明农须有日，此地足忘年。不厌频还往，时来枕石眠。
夏日杂兴·其一
作者：彭孙遹
朝代：清
体裁：七言律诗

禺午垂帘夏日长，幽居雅称芰荷裳。浓阴倚幔侵人绿，晚籁鸣松拂簟凉。无奈休文成委顿，亦知中散本疏狂。避喧且作深山卧，醉倒床头竹叶香。
夏日杂兴·其二
作者：彭孙遹
朝代：清
体裁：七言律诗

红尘何地著清凉，闭户依然冰雪乡。新种菊苗盈尺翠，旧栽松树过头长。人间岂有安期侣，枕内应无苑秘方。大药黄金君莫问，且凭白堕送流光。
夏日杂诗仿晚唐体四首 其一 浇花
作者：彭孙遹
朝代：清
体裁：七言律诗

闲庭清晓静无哗，鸱吻西南见月华。汲得杜陵溪上水，浇来彭泽径中花。方池欲涸逢山雨，小幔偏深护日车。留待重阳霜落后，东篱岸帻醉流霞。
夏日杂诗仿晚唐体四首 其三 苦热
作者：彭孙遹
朝代：清
体裁：七言律诗

炎云张盖旷无端，暑暍侵人气欲乾。河朔旧游思纵饮，山阴幽兴忆清寒。宫冰玉井知谁赐，仙露金茎岂易餐。此日折腰驱作吏，未行已觉宦情阑。
夏日杂诗仿晚唐体四首 其二 晒书
作者：彭孙遹
朝代：清
体裁：七言律诗

南窗辟蠹爇芳芸，锦轴牙签卷细分。自有青箱传旧业，不须金匮发遗文。藏书柱下云长护，散帙松间日未曛。少作雕虫应已悔，令人深愧郝参军。
夏日杂诗仿晚唐体四首 其四 忧旱
作者：彭孙遹
朝代：清
体裁：七言律诗

年来皋壤寄行踪，生计关心在老农。不见零陵翻石燕，空传阙里祀泥龙。贲湖春涨环如带，赭岭炎云幻作峰。为问汉廷贤长吏，可曾省豁向提封。
夏日过孙大山梅溪精舍题壁
作者：彭孙遹
朝代：清
体裁：七言律诗

灌木萧森敞夕阴，禅关下枕碧溪深。徵君庐阜新归社，高士苏门独鼓琴。疏磬晚通风竹响，清蜩晨抱露桐吟。频年湖海嗟行役，何处相期出世心。
夏日集一峰草堂送邱季贞还淮安
作者：彭孙遹
朝代：清
体裁：五言排律

斜日薄林峦，离亭暝色阑。寂寥河朔饮，清切雍门弹。白首成今别，青云鲜昔欢。川途人共远，驿路暑初残。转轼经修坂，扬舲下浊湍。晚山淮甸碧，秋水射陂寒。旧隐淹丛桂，新吟续采兰。差池怜小草，能不忆长安。
夏至日小山堂听歌
作者：彭孙遹
朝代：清
体裁：七言律诗

细雨连朝散曲尘，小车閒访宋家邻。日初北至花阴暖，风自南来竹吹新。曲句轻清牙作字，玉山窈窕璧为人。客中怕听伤心调，莫更低徊蹙锦茵。
夜坐
作者：彭孙遹
朝代：清
体裁：五言律诗

孤月缀林杪，横参挂屋棱。栖乌惊未定，寒漏听无凭。憔悴清吟减，苍茫暮齿增。忧来不成寐，虚幌掩残灯。
夜宿上犹江口
作者：彭孙遹
朝代：清
体裁：七言律诗

洲渚增波夕吹生，寒光上水漾虚明。梦中秦径家何处，枕底章江夜有声。流火将残秋在树，晓河欲堕月当城。最怜客鬓如蒲柳，清露枝头已自盈。
夜宿客寮因登寺后诸山
作者：彭孙遹
朝代：清
体裁：五言律诗

古刹知何处，岩扉深万重。客寮成信宿，僧腊尽从容。虚室延山月，哀猿下岭松。欲投峰顶路，恐有白云封。
夜宿客楼口占
作者：彭孙遹
朝代：清
体裁：五言律诗

云嵓一片月，犹近故乡明。丙夜清霜集，丁年白发生。姜肱寒拥被，伍举恋班荆。远道应回首，高楼此夕情。
夜宿邡上人山寮寒甚乞卧具
作者：彭孙遹
朝代：清
体裁：古风

已阻山中雨，还就山中眠。风凄感凛秋，炉寒无宿烟。堂中高行士，趺坐方晏然。暂乞莲花服，终依鸟道禅。
夜就贻上宿逢刘公㦷比部潘进也国博有赠
作者：彭孙遹
朝代：清
体裁：七言律诗

携缣日就王郎宿，丹凤城西暮色开。片月光浮招隐树，孤琴声绕辟寒杯。刘琨夜舞仍豪举，潘岳秋兴见赋才。千古风流应未坠，清樽犹得暂徘徊。
夜归山寺
作者：彭孙遹
朝代：清
体裁：古风

浮萍泛素波，千里相沿溯。孤蓬振朔风，飘摇随所遇。人生作远游，踪迹伤流寓。但逢萍水人，无复飞蓬顾。疲骖过我友，斗酒日相聚。晚归漏四鸣，角声生古戍。空巷绝行人，寒濠战沙鹭。参旗纵复横，鸡桀惊还住。斜月影未沉，挂在扶疏树。杖箠一叩门，僮仆久方寤。佛火烱馀明，晨钟起清悟。叹息不成眠，凄然感岁暮。
夜泊大稍子口月始望皎如白昼与士伟臣飏百龄儿晓孙坐玩久之喟然兴感
作者：彭孙遹
朝代：清
体裁：古风

晓行小直沽，暮宿大梢口。秋深日易夕，暝色在榆柳。迟之月始上，清光射窗牖。微云吹泬寥，澄碧无纤垢。惟见数寒星，罗罗挂鱼罶。对此不成寐，揽衣呼朋偶。坐听柝声残，荒村绝鸡狗。孤旅多艰辛，安从谋斗酒。夜气怆我神，风霜龟我手。岁宴怀百忧，谁能不皓首。
夜泊采石
作者：彭孙遹
朝代：清
体裁：七言律诗

沧洲夜色碧泠泠，楚火依微落远汀。江艇秋生名士咏，寒山月满谪仙亭。长留胜迹来凭吊，忽有幽思动杳冥。吟望翠屏空不见，渚蘋何处酹芳馨。
夜热甚不能就枕
作者：彭孙遹
朝代：清
体裁：七言律诗

谁把南泉旧案提，一龛灯火佛幢西。病求药物三年艾，热想冰霜六月齑。河朔故人思纵饮，汝阳迁客惜分携。晨钟吟尽清无寐，残月荧荧下石溪。
夜行船·花底私语
作者：彭孙遹
朝代：清
体裁：词

半亸鸳绡轻蘸碧。软春纤湘纨无力。圆靥初分，横波欲泻，心事有谁知得。解意芳姿偏作剧。故意儿弄人羞涩。笑指莲花，向侬偷问，可似粉郎颜色。
夜行船·花底私语
作者：彭孙遹
朝代：清

半蝉鸳绡轻蘸碧。软春纤湘纨无力。圆靥初分，横波欲泻，心事有谁知得。解意芳姿偏作剧。故意儿弄人羞涩。笑指莲花，向侬偷问，可似粉郎颜色。
夜过斜街宅别西樵礼吉贻上
作者：彭孙遹
朝代：清
体裁：古风

朔风集冬杪，白日忽巳沉。策马过南陌，取酒聊共斟。少年慕俦侣，结契兄弟深。一朝分道去，化作商与参。出门握手语，霜露浩以淫。胧胧残月影，飒飒枯树林。予返吴山曲，子归岱畎阴。悠悠千里别，此会良难寻。
夜雨
作者：彭孙遹
朝代：清
体裁：五言律诗

天意收残暑，高风动早凉。砌虫阴后咽，阶雨静中长。小阁游饥鼠，空檠跳野螂。怀人成不寐，落叶向空堂。
大庾岭上寄周量
作者：彭孙遹
朝代：清
体裁：七言律诗

秋岭岧峣天一隅，南来鸟道极荒芜。稻花再熟香初遍，竹箭丛生翠不枯。自有关门通越徼，依然风土入吴都。凭高北望扁舟客，此日轻帆下郁孤。
大红菊花
作者：彭孙遹
朝代：清
体裁：七言律诗

朱柎绿萼近人栽，五柳门前锦作堆。芳信正逢重九节，绛云忽拥望乡台。赤城霞气氤氲动，红友樽空掩映开。莫讶凌霜容色好，丹砂应为驻颜来。
大羹本无味大音本无声至乐既忘言极哀徒怆情乃知天下理非由言象呈名者非其至至者无能名所以维摩诘默然义已明
作者：彭孙遹
朝代：清
体裁：古风

越人善泅水，吴娃工走马。盘旋风电中，出没波涛下。当其呈技时，意思何潇洒。与物既相忘，我形亦自舍。岂惟无我心，并无无我者。
大蓼滩阻风
作者：彭孙遹
朝代：清
体裁：五言绝句

风雨昏林气，江流掩石鳞。空山无主者，不禁采樵人。
大行太皇太后挽词六首和健庵总宪韵·其一
作者：彭孙遹
朝代：清
体裁：五言律诗

仙禁宵严后，东朝晓仗齐。桂軿虚紫罽，椒殿閟丹泥。旧宅桥山外，新攒潞水西。敷天均一恸，隐隐绿槐堤。
大行太皇太后挽词六首和健庵总宪韵·其三
作者：彭孙遹
朝代：清
体裁：五言律诗

徽称隆礼备，玉食大庖丰。扣器皆民力，缯衣惜妇功。惠风流禁掖，慈㴻溢圻同。令问终无歇，彤毫在六宫。
大行太皇太后挽词六首和健庵总宪韵·其二
作者：彭孙遹
朝代：清
体裁：五言律诗

容车初展驾，祖饯出雕樯。林叶晞春露，城乌咽晓霜。兰茵纷委地，柳翣俨成行。万口齐哀挽，人谁八米郎。
大行太皇太后挽词六首和健庵总宪韵·其五
作者：彭孙遹
朝代：清
体裁：五言律诗

羽卫停绡幕，庐宫却组帷。冰霜悽结响，云物迥含悲。长乐添新注，南陵赴夙期。皇心怆风树，泪洒万年枝。
大行太皇太后挽词六首和健庵总宪韵·其六
作者：彭孙遹
朝代：清
体裁：五言律诗

升禋鸿号永，卜兆鲋隅同。即事心何恝，终天恨不穷。倚庐瞻圣德，载笔罄愚衷。介福承王母，登歌荐寝宫。
大行太皇太后挽词六首和健庵总宪韵·其四
作者：彭孙遹
朝代：清
体裁：五言律诗

大孝终身慕，因心岂为名。镜奁犹髣髴，茗粣自生平。总未成三偯，何尝御六清。攀车亲步送，断靷见宸情。
大雩上亲祀恭纪二十韵
作者：彭孙遹
朝代：清
体裁：五言排律

我后勤民隐，敷天惠泽深。偶然逢夏旱，特为祷商霖。减膳明谦节，施恩降德音。斋居频自省，雩祀必躬临。夙驾辞銮辂，前驱罢羽林。升香惟郁鬯，荐璧是球琳。恍惚通神听，昭回格帝心。果能邀肸蚃，遂此致居歆。湛露融仙掌，薰风韵雅琴。润痕生础□，凉气袭衣簪。云锁苍龙阙，烟笼碧玉岑。轻雷初殷殷，甘雨已涔涔。烦暑销炎律，嚣尘散远襟。山河开夕霁，桑柘蔼清阴。行潦犹堪挹，衢尊岂待斟。绣塍吹麦浪，绮陌擢秧针。伫看禾同颖，何愁岁有䘲。七年徵曩牒，六事达精忱。圣德宁殊古，灵符仅见今。从兹登大穰，薄海起讴吟。
大雪四首·其一
作者：彭孙遹
朝代：清
体裁：七言律诗

淅沥空阶竟夕声，微闻冻雀起深更。梢移寒玉敲窗重，穗冷冬缸隔幌明。盈尺已知占有岁，封条还得快时晴。溪山屈指梅将发，拟向春前鼓棹行。
大雪四首·其三
作者：彭孙遹
朝代：清
体裁：七言律诗

飞霙散漫集山家，缟夜争明万树花。帐里玉颜伤岁暮，怀中瑶草惜天涯。南来雁影头先白，老去词人鬓有华。一曲幽兰清不寐，竹炉闲煮碧云茶。
大雪四首·其二
作者：彭孙遹
朝代：清
体裁：七言律诗

短褐萧疏可自胜，不因风急壮河冰。四维空阔圆仪合，万象冥濛灏气升。冷逼星机霜皎皎，寒生鸳甃玉棱棱。怀人欲折瑶华赠，手涩龟纹坼剡藤。
大雪四首·其四
作者：彭孙遹
朝代：清
体裁：七言律诗

朔风千里气矜兢，巫子长墙没上层。吾意不妨玄尚白，人间几见谷为陵。梦回纸帐情如水，吟断霜钟思欲冰。徐理商歌酬郢雪，一床疏影读书灯。
大风
作者：彭孙遹
朝代：清
体裁：古风

噫气出谽谺，万窍怒相逼。天地惨不交，苍黄同一色。林木既倾颓，飞鸟争投匿。榆枋聊自安，敢冀扶摇翼。
大风渡江
作者：彭孙遹
朝代：清
体裁：五言律诗

亦畏风波恶，征帆不可留。晴翻江岸雪，暝入蒋山秋。世事惊如浪，人生转若浮。广陵烟外路，回首即并州。
大风雪泊松陵城下·其一
作者：彭孙遹
朝代：清
体裁：七言律诗

江天千里白迢迢，急雪迥风晚更骄。地枕虹梁偏带雨，水通笠泽暗添潮。孤城芳草空如积，小坞繁花己自凋。此日吴娃愁欲绝，春波望断木兰桡。
大风雪泊松陵城下·其二
作者：彭孙遹
朝代：清
体裁：七言律诗

孤舟漂泊五湖东，客子行歌雨雪中。春水年年浮远棹，南云日日送归鸿。渔榔夜宿潭烟紫，驿骑西来堠火红。吟罢吴趋还自和，令人长忆陆龟蒙。
天马歌寄畹九
作者：彭孙遹
朝代：清
体裁：古风

君不见天马来西极，俶傥权奇人未识。奋身忽上阊阖门，化若鬼神之不测。又不见怒鹏横绝汉，翻然直起垂天翰。凌空一籋九万里，毛羽纷纷何足算。君今二十正盛年，才华杰出流辈间。龙媒绝影非难事，羊角培风亦等閒。人生贵在抒怀抱，一跃云津犹小小。百年事业何其多，丈夫立身须及早。尔复高堂有老亲，十年于汝责成人。红颜白发不相待，恒恐花开非我春。畹九复畹九，为君思之久。年华驶若隙中驹，少壮应须努力否。乃知古人捧檄有深意，富贵浮云亦何有。
太常引·留别
作者：彭孙遹
朝代：清

脆红娇白媵残春。香梦细于尘。画阁又斜曛。空羡杀、乌龙锦茵。无边风浪，无凭书札，从此隔重闉。一掬小江津。浣不去、相思泪痕。
太液晴波
作者：彭孙遹
朝代：清
体裁：五言排律

太液绕宫城，春波入望平。沧池传旧迹，瑞霭敞新晴。翠縠笼烟浅，青蘋卷雾轻。斜从金阙度，遥向玉泉生。空水馀霞映，寒晖竟日明。百川来作汇，千顷挹逾清。缥缈飞银蝀，嵯峨跨石鲸。凫鹥纷唼喋，兰芷淡萦盈。鱼藻游相乐，鸥沙梦不惊。静含楼阁影，细戛佩环声。仙境邻三岛，灵台接九成。文漪何潋滟，薄暮更琤泓。色净澄江练，光涵若水英。虹梁花外转，凤舸镜中行。徙倚舒幽眺，留连惬胜情。搜奇罗玳瑁，弋远下鵁鶄。何事登濠濮，真如上阆瀛。宴觞周大雅，风咏汉西京。地迥宸居壮，年芳睿赏并。临流思欲济，还拟濯尘缨。
头风初愈腹疾继作戏题四十字
作者：彭孙遹
朝代：清
体裁：五言律诗

仆病非今始，微疴讵足云。头方责子羽，腹久负将军。风幔惊馀影，霜觥惜薄醺。寄辞门外辙，残客莫纷纷。
夹竹桃
作者：彭孙遹
朝代：清
体裁：五言律诗

灼灼花初吐，青青叶自阴。谁知秾艳质，独抱岁寒心。绛树清含吹，朱颜秀出林。繁霜知不及，羡尔托根深。
奉和冯益都夫子秋日宴集万柳堂即席留别之作·其一
作者：彭孙遹
朝代：清
体裁：七言律诗

清渠一曲荫修杨，秋气高寒晓欲霜。尘外心期在丘壑，樽前风物似江乡。数枝相向垂阴密，五字初成托兴长。休话永丰当日事，重翻法乐入含章。
奉和冯益都夫子秋日宴集万柳堂即席留别之作·其二
作者：彭孙遹
朝代：清
体裁：七言律诗

秋来风月有馀閒，花木平泉手自删。小住频移清樾影，从游长对白云颜。如渑味好偏怜酒，丐石情深只爱山。惆怅离歌青绮侧，邈然东路即银湾。
奉和少司农李容斋先生礼闱司考·其一
作者：彭孙遹
朝代：清
体裁：七言律诗

偶此蓬山逐队行，十重仙署列严更。曾分天上红绫餤，再听人间白雪声。卿月乍看垂照迥，臣心不待饮冰清。当年得御真多幸，肯向青云一借名。
奉和少司农李容斋先生礼闱司考·其二
作者：彭孙遹
朝代：清
体裁：七言律诗

早将彩笔斗弘农，万象雕劖间气钟。手植桃溪迎化日，口嘘黍谷转严冬。浮沉只似湖中雁，忝窃还随柱下龙。为染吟笺一相和，院门深掩夕阳封。
奉和杜少宰先生九日宴胜力宅和吴晓岳舍人韵之作
作者：彭孙遹
朝代：清
体裁：七言律诗

敢希嵇阮舍明公，麈尾吟笺到处同。弭盖恰当休沐日，含毫长咏太平风。清樽欲泻流云液，黄菊初开浥露丛。共把茱萸迟朱季，直庐远在日华东。
奉和筠庵夫子登阅江楼眺望之作
作者：彭孙遹
朝代：清
体裁：七言律诗

山光水色动飞甍，云海烟峦面面生。高峡星河垂斗极，大江潮汐入秋声。魏牟北阙心长在，庾亮南楼月自明。啸咏剧知情不浅，玉壶冰魄正凄清。
奉和院长陈先生将出闱别同事诸公
作者：彭孙遹
朝代：清
体裁：五言律诗

胜会应难再，人生亦暂逢。幸非倾盖好，相对饮醇浓。倚席书签细，分檠烛影重。剧怜春夜永，清唱寄孤悰。
奉和院长陈说岩先生礼闱司考十四韵
作者：彭孙遹
朝代：清
体裁：五言排律

幸际升平暇，追陪翰墨林。抡才需哲匠，抽思发清音。幼眇移情甚，留连托兴深。瑶华呈国宝，玉笋艳朝簪。锁院春阴静，垂帘暮色侵。风铃声断续，月树影萧森。乍煖炉烟润，馀寒漏箭沉。檐虚初候鸟，天迥欲横参。荏苒青云梦，蹉跎白首心。所期同缓带，敢使独惭衾。永夜仍无寐，遗编得自寻。百年同野马，三食亦仙蟫。文起齐梁弱，诗删郑卫淫。濡毫一言志，重此继高吟。
奉和高阳先生恩赐恭纪诗三首·其一
作者：彭孙遹
朝代：清
体裁：七言律诗

纶扉清暇早生凉，委佩从容出殿廊。职补山龙和庶政，功成樽俎奠群方。瑶觞捧处云螭舞，文绮颁来雪茧香。自是天光多下济，明良千载有赓飏。
奉和高阳先生恩赐恭纪诗三首·其三
作者：彭孙遹
朝代：清
体裁：七言律诗

九霄捧日浴咸池，上相规为亚相随。最喜丝纶参筦日，未妨觞咏太平时。独将鸿笔酬深眷，猥示新篇及贱私。自幸文章闻可得，升堂不恨十年迟。
奉和高阳先生恩赐恭纪诗三首·其二
作者：彭孙遹
朝代：清
体裁：七言律诗

天眷优崇宠秩增，匪颁有典喜频承。莲杯当暑清含露，兰縠方空细镂冰。锦杼七襄光皎洁，金膏六齐色澄凝。品裁赖有宗工在，陶铸深知国匠能。
奉柬张敦复学士
作者：彭孙遹
朝代：清
体裁：古风

涉海渺江湖，登山小陵阜。一升君子堂，高深亦何有。负墙思请业，寸心缄已久。迟钝良足矜，有怀徒呐口。岂期辱降阶，为容及枯朽。猥以生平欢，加之贱私某。而我亟习仪，局促失所守。及门忘请退，拾级昧趋走。未解奉雉腒，遑知泽剑首。俯惭礼数疏，仰愧交知厚。所冀宽其诛，包荒庶有取。大匠将枉材，纳污在川薮。俾得竭区区，终以事左右。丛尤发可擢，省愆颜有忸。
奉柬院长陈说岩先生
作者：彭孙遹
朝代：清
体裁：七言律诗

辽阔清尘半载馀，祇凭尺素问离居。也知宾客逢迎苦，不讶交游礼数疏。直院秋阴分草后，锁厅春雨落花初。追寻两地情如昨，特拥寒檠梦玉除。
奉酬是禅师见贻之作·其一
作者：彭孙遹
朝代：清
体裁：七言律诗

竹院无人诸境寂，翛然已自出尘游。瘴云近海孤村暮，寒雨生潮片叶秋。信宿微言还得象，行吟心事欲盟鸥。春前趁取芒鞋健，直向罗浮最上头。
奉酬是禅师见贻之作·其二
作者：彭孙遹
朝代：清
体裁：七言律诗

何肉周妻累不同，几时林下畅元风。诸天说法花时现，片语当机日可中。白社但能传慧业，青衫谁复怨文穷。尘缘未了空归去，惆怅篁溪夕照红。
女冠子·咏美人坐禅
作者：彭孙遹
朝代：清

香寮静也，片缕沉檀烟透。五云幢下，五丝褥上，小结跏趺，玉弓清瘦。见展春衫袖。袖底分明红露，鞋尖一绺。颤巍巍缃钩双叠，几幅湘波压皱。似承密印灵山后。问天然姝丽，可是人间有。妙容谁偶，恰意蕊心灯，孤明时候。巾瓶净无垢。正好衣纹不动，花阴当昼。倩罔明弹指，声中唤取，那人知否。
好事近·落叶
作者：彭孙遹
朝代：清

一叶为谁飘，染就十分秋色。欲借江郎青管，赋闺中新什。小鬟石畔掬清泉，捧砚洗残墨。好向断红纹里，认玉人书迹。
如梦令·惜别
作者：彭孙遹
朝代：清

昨夜桂堂深处。风剪灯花如絮。玉漏一声残，苦死催教人去。无语。无语。泪眼频偷觑。
如梦令·春昼
作者：彭孙遹
朝代：清

玉础朝来生润。满地落红成阵。微步下香阶，泥涴双鸳小印。春尽。春尽。吹到荼蘼花信。
姑苏竹枝词·其一
作者：彭孙遹
朝代：清
体裁：词

榆花开尽柳绵飞，红雨初收碧浪肥。伍相山前连袂去，二郎祠下弄舟归。
姑苏竹枝词·其七
作者：彭孙遹
朝代：清
体裁：词

天平翠色列如屏，元墓丹梯万叠青。两处山情无限好，游人只是爱支硎。
姑苏竹枝词·其三
作者：彭孙遹
朝代：清
体裁：词

画眉颜色染鲜新，画眉衫子糁曲尘。吴儿绝爱画眉鸟，吴娃偏喜画眉人。
姑苏竹枝词·其九
作者：彭孙遹
朝代：清
体裁：词

一斗霜鳞一尺形，钓车窄似小蜻蜓。橹声一歇鼓声起，满市齐闻水气腥。
姑苏竹枝词·其二
作者：彭孙遹
朝代：清
体裁：词

弓腰帖地曲弯弯，水鬓拖云雀色斑。翻尽从前巾舞曲，新来齐唱娜如山。
姑苏竹枝词·其五
作者：彭孙遹
朝代：清
体裁：词

千人石上紫云箫，一曲清歌魂欲销。胜会中秋才罢却，便须串月小长桥。
姑苏竹枝词·其八
作者：彭孙遹
朝代：清
体裁：词

红桥书巷至今存，四合红尘昼欲昏。试听吴歈君莫讶，此声元自起阊门。
姑苏竹枝词·其六
作者：彭孙遹
朝代：清
体裁：词

空传崖蜜滑如饴，浪说宫中进荔枝。光福杨梅洞庭橘，吴王当日饷西施。
姑苏竹枝词·其十
作者：彭孙遹
朝代：清
体裁：词

洞庭山下太湖平，郎住湖中妾住城。不畏石尤高万丈，郎船日日借风行。
姑苏竹枝词·其四
作者：彭孙遹
朝代：清
体裁：词

红鸭桥边斗鸭城，黄莺坊里早莺声。宁馨儿是谁家子，薄相由来过一生。
孝山守雄十年不迁诗以慰之
作者：彭孙遹
朝代：清
体裁：七言律诗

一闻越客起吴吟，十载风尘惜滞淫。久任自知明主意，孤飞无奈白云心。春回山驿梅花发，雨过江亭柳色深。知尔啸歌原不废，由来傲吏极登临。
孤山
作者：彭孙遹
朝代：清
体裁：五言绝句

我寻林处士，不见鹤归来。唯有空亭上，寒梅相向开。
定风波·晚坐
作者：彭孙遹
朝代：清

风堕凉萤夜色微。玉池莲叶碧痕齐。行到曲廊将尽际，难避。意钱人在小窗西。似水天阶闲坐遍。试看。三星犹自为人低。一种御香通气处。何许。暗中不道换罗衣。
客中漫兴·其一
作者：彭孙遹
朝代：清
体裁：七言律诗

葑溪回带古招提，树影波光入望迷。种竹新畦梅雨歇，护花小院药栏低。金鸡天上传消息，铜马山东罢鼓鼙。暇日不妨频载酒，东林深处听黄鹂。
客中漫兴·其三
作者：彭孙遹
朝代：清
体裁：七言律诗

芍药花开入夏初，青云回首故人疏。半年憔悴天涯客，两字平安海上书。小墅桑麻鸣戴胜，高台麋鹿下姑胥。霸图销歇韶光改，一枕春风午梦虚。
客中漫兴·其二
作者：彭孙遹
朝代：清
体裁：七言律诗

幽居有客近经过，相讯长安事若何。谪吏竞回玄菟塞，降王新渡叶榆河。中原已见销金甲，初服何妨老芰荷。此去五湖应不远，烟波随地一渔蓑。
客中漫兴·其四
作者：彭孙遹
朝代：清
体裁：七言律诗

繁花春尽尚嫣然，七里方塘绿水边。细雨疏帘书帙润，斜阳孤店酒旗悬。山中求友多黄鸟，客里催归有杜鹃。羁旅情怀消未得，道公塔院学逃禅。
客居见桂有忆故园
作者：彭孙遹
朝代：清
体裁：七言律诗

纷披岩桂袭人裾，空馆高凉雨过馀。忽忆故园秋色好，正当良夜月生初。花开定念淮南客，雁去曾无江上书。落尽天香君不见，坐怜芳树日萧疏。
客店寒食
作者：彭孙遹
朝代：清
体裁：七言绝句

细雨平江湿晚烟，客中寒食倍凄然。津楼落日重回首，肠断东风燕子前。
客有谈西山之胜者因赋一律
作者：彭孙遹
朝代：清
体裁：五言律诗

见说西山胜，秋深紫翠重。高寒生绝顶，夕秀吐群峰。古寺驯珠鸽，飞泉挂玉龙。不知禽向侣，岩下几人逢。
客楼晚起
作者：彭孙遹
朝代：清
体裁：七言律诗

小阁朝寒客思慵，润生衾簟雨馀浓。薄游已自经三度，清兴犹然背九峰。澄碧当窗官舍树，疏声落枕上方钟。高楼极望江湖阔，一夜风雷起卧龙。
客舍题壁
作者：彭孙遹
朝代：清
体裁：七言律诗

朔吹惊沙向晚天，栖迟车马倦游年。暮山层叠凝寒碧，古道苍茫起夕烟。归客且携燕市酒，故人争著祖生鞭。不堪憔悴风尘里，回首长安落照前。
宫鸦和武承
作者：彭孙遹
朝代：清
体裁：七言律诗

寒影纷纷晓映虹，烟鸣雾噪出离宫。一枝自幸栖兰薄，全树谁当借桂丛。跱似相风频紫禁，翔因近日必苍穹。连翩亦有抢榆侣，托体高低讶不同。
宴清都·萤火
作者：彭孙遹
朝代：清
体裁：词

四壁秋声静。疏帘外、数点飞来破暝。轻沾叶露，暗栖花蕊，乱翻银并。有时团扇惊回，又巧坐、人衣相映。空自抱、熠耀微光，愿增照金枢景。几番去傍深林，来穿小幔，高低不定。随风欲堕，带雨犹明，流辉耿耿。隋家宫苑何在，腐草于今无片影。向山堂且伴幽人，琴书清冷。
宴清都·萤火
作者：彭孙遹
朝代：清

四壁秋声静。疏帘外、数点飞来破瞑。轻沾叶露，暗栖花蕊，乱翻银并。有时团扇惊回，又巧坐、人衣相映。空自抱、熠耀微光，愿增照金枢景。几番去傍深林，来穿小幔，高低不定。随风欲堕，带雨犹明，流辉耿耿。隋家宫苑何在，腐草于今无片影。向山堂且伴幽人，琴书清冷。
宿南湖客楼以疾不及访旭曙怅然作
作者：彭孙遹
朝代：清
体裁：七言律诗

湖上风吹绿满林，凭栏商气入萧森。高楼雨过延秋暝，远水帆回卸晚阴。多病自惊吟骨瘦，浇愁不厌酒杯深。故人近在城西舍，乘兴行当更一寻。
宿外氏山楼感旧有作·其一
作者：彭孙遹
朝代：清
体裁：七言律诗

三十年来百感生，西楼重此听残更。樽前故旧垂垂老，梦里勋名栩栩轻。海雁冲霜寒有信，林鸦踏叶夜无声。颓容早已惊蒲柳，惭愧当时玉润名。
宿外氏山楼感旧有作·其三
作者：彭孙遹
朝代：清
体裁：七言律诗

池安桥下涨初平，十五年前晓泛情。青雀潆回歌管合，朱颜憔悴鬓丝生。荪桡兰桨皆陈迹，宿鹭閒鸥是夙盟。珍重故人鸡黍意，何妨信宿未成行。
宿外氏山楼感旧有作·其二
作者：彭孙遹
朝代：清
体裁：七言律诗

纸窗风雨逼残冬，小阁重寻旧日踪。人事已同棋局换，交情偏似酒杯浓。荒鸡唱堕寒林月，清梦惊回晓寺钟。却怪未除湖海气，上床端合笑元龙。
宿春雨堂西斋
作者：彭孙遹
朝代：清
体裁：五言律诗

春夜西斋卧，心期得自论。白鹇闲对客，修竹静当门。书帙从风乱，灯花欲雨繁。清觞寒不御，徒有酒盈樽。
宿芥庵呈是禅师·其一
作者：彭孙遹
朝代：清
体裁：七言律诗

云山偶作南中客，杖笠初寻物外游。满院寒香仙桂发，一林疏雨玉梧秋。已知世味同刍狗，便息机心近海鸥。愿乞巾瓶为弟子，他年追侍碧峰头。
宿芥庵呈是禅师·其二
作者：彭孙遹
朝代：清
体裁：七言律诗

云水襟情久自同，绳床玉麈见宗风。秋生夕籁高林外，人在山堂细雨中。心境自怜空未得，思惟已觉路将穷。重来證取无生意，相约明年荔子红。
宿迁客舍作
作者：彭孙遹
朝代：清
体裁：七言律诗

系马长堤草似烟，黄炉重问浊河边。孤城自枕桃花水，迟日难消谷雨天。逆旅光阴为客老，多情酒盏向人妍。不知避席缘何事，湖海逃名已十年。
宿顾孝持斋中·其一
作者：彭孙遹
朝代：清
体裁：七言律诗

城南风物恣幽妍，虚馆张灯扫榻眠。一别十年俱老大，重来三径故依然。戍笳夜雨凝寒吹，猎火春茸破暝烟。相对中宵清不寐，荒鸡声动泬寥天。
宿顾孝持斋中·其三
作者：彭孙遹
朝代：清
体裁：七言律诗

望中峰影有无间，薄暮投林鸟自闲。不远故山偏入梦，频移佳节未知还。身经云雨谙交态，容入风尘损壮颜。千顷烟波三尺艇，可能挥手弄潺湲。
宿顾孝持斋中·其二
作者：彭孙遹
朝代：清
体裁：七言律诗

共说羊肠世路难，十年高枕梦邯郸。烟波歇浦渔蓑冷，风雨千山剑气寒。求友黄莺初睍睆，媚人红药未阑珊。析酲更有盘中蔗，拚醉如泥兴未残。
寄上侯筠庵夫子三首·其一
作者：彭孙遹
朝代：清
体裁：七言律诗

扶风帐里执经人，拚向沧江老钓缗。潦倒重为游宦侣，乱离留得报恩身。鸥波几绕天涯梦，云海频移别后春。寸草心长双鬓短，此中耿耿未成尘。
寄上侯筠庵夫子三首·其三
作者：彭孙遹
朝代：清
体裁：七言律诗

一掇瑶华眼倍明，寸心已向大梁城。西昆片玉多清润，丹穴三雏尽长成。静侣松乔颜未老，閒餐冰雪体还轻。南云千里情无限，目送归鸿好寄声。
寄上侯筠庵夫子三首·其二
作者：彭孙遹
朝代：清
体裁：七言律诗

汴树嵩云缥缈悬，春来雨滴绿萝烟。山中宰相陶弘景，洛下耆英白乐天。把盏吟诗人健在，听松看竹思悠然。奋身便欲随巾屦，转忆西樵立雪年。
寄二兄次韵
作者：彭孙遹
朝代：清
体裁：七言律诗

河堤见说筑宣房，客子归舟正渺茫。鸿雁一来传远信，平安千里报高堂。新知白社图应好，旧友青霄谊不忘。犹喜交游堪慰藉，乡心无奈白云翔。
寄云客兄吴下即用来韵
作者：彭孙遹
朝代：清
体裁：七言律诗

旧吴东出是䱐门，千里相思有懿昆。曾附云霄上阊阖，共题名字在慈恩。悬车深巷名逾重，编牒精庐道益尊。何日披襟坐寥廓，一泓秋水涤尘根。
寄内
作者：彭孙遹
朝代：清
体裁：七言绝句

小叠红笺寄语频，横云初破远山颦。玉宸昨夜亲传诏，夫婿承恩第一人。
寄冒辟疆
作者：彭孙遹
朝代：清
体裁：七言律诗

徵君长采北山薇，皓首循陔志不违。千里登堂多石友，十年偕隐有莱衣。清秋日暖霜英发，白堕樽浓海鹤飞。应是林泉多乐事，花间时见板舆归。
寄冰衲上人
作者：彭孙遹
朝代：清
体裁：七言绝句

少日曾寻物外缘，落花风里飏茶烟。竹窗水槛应无恙，不到东林二十年。
寄刘敷文
作者：彭孙遹
朝代：清
体裁：古风

长安局趣不自适，数忆故园相往还。君家轩子最疏快，时从物外来追攀。刘家伯雅复仲雅，何氏大山兼小山。酒酣挥手弄白日，松涛万斛寒潺湲。人琴既逝不可作，予亦俛首逐世缘。旧游一往如梦寐，此乐难再几岁年。松寒桂燠定无恙，林惭涧愧端可怜。知君时复一相念，悠悠两地谁能传。
寄吴尔世·其一
作者：彭孙遹
朝代：清
体裁：七言律诗

烟花三月怅离群，每到兰时转忆君。彭蠡秋风无过雁，芜城春树有停云。寒砧独客心如捣，远水双鱼手自分。惭愧故人深慰藉，瑶华千里挹清芬。
寄吴尔世·其二
作者：彭孙遹
朝代：清
体裁：七言律诗

三秋客思绕天涯，一掇琼英感岁华。慈母依然颜似玉，佳儿应已笔生花。重阳定载平山酒，八月谁同曲水槎。欲溯春波驰桂柁，碧桃开日醉君家。
寄家兄仲谋
作者：彭孙遹
朝代：清
体裁：七言律诗

吾家仲氏老岩阿，隐几沉冥近若何。燕子帘栊迟日静，木兰庭院落花多。秋枰昼冷闻黄鸟，蜡屐春閒长绿萝。为问玄亭常寂寞，谁人载酒数经过。
寄家兄仲谋
作者：彭孙遹
朝代：清
体裁：七言绝句

幽兰六月吐芳滋，小妇当窗理雁丝。雨过西楼凉乍觉，青青夏簟梦熊时。
寄家兄子服
作者：彭孙遹
朝代：清
体裁：七言律诗

客楼拥被集秋声，兄弟天涯急难情。落叶一辞吴苑树，离鸿远度广川城。停云此日愁南望，听雨何时话北征。为报庭前红芍药，一樽花下待同倾。
寄寓庸
作者：彭孙遹
朝代：清
体裁：五言律诗

憔悴中年别，蹉跎大隐身。閒曹堪寄傲，薄禄足忘贫。云出仍归岫，花飞偶拂茵。较然冰雪在，终不愧松筠。
寄寿吴鼎涛年伯六秩兼呈准平年兄
作者：彭孙遹
朝代：清
体裁：五言排律

苏公推敏达，裴叔擅风神。莲幕曾司理，南朝旧秉钧。先几甘蹈分，初服得全真。情岂耽轩冕，心还托隐沦。东吴传世德，甪里老遗民。重著潜夫论，宁惭处士身。径松吹籁静，门柳拂烟新。宅卜无尘杂，川观有钓纶。高踪仍自远，乐事更相亲。见说年周甲，方当岳降申。仙璈乘羽至，子舍击鲜频。广宴朱成实，芳郊绿布茵。碾茶逢谷雨，修禊向河滨。弧借三分月，天留五日春。为君祈大斗，燕喜况嘉辰。
寄寿柏乡相国
作者：彭孙遹
朝代：清
体裁：七言排律

黄扉当日领崇衔，调露赓歌一德咸。黼黻天章施缋绣，盐梅鼎味别酸咸。匡扶讵数从绳木，纳约仍同取水监。材大会应称国器，功高曾不恋朝衫。赤松事业遥相望，绿野心期迥不凡。扫轨可能忘魏阙，著书长自卧云岩。谭经远欲探濂洛，辨性精如剖碝瑊。汛涉诸家资采获，穷搜万象恣镌劖。潆洄诗思清于水，倚待文心疾似帆。尽屏淫哇删郑卫，重新壁垒壮殽函。松筠老去姿逾劲，花木疏来手自芟。丝竹东山偏寂寂，笙竽南郭自沨沨。樽前岳色流襟袖，槛外秋阴落桧杉。叹息犹龙人独远，蹉跎执雉意徒嗛。江湖浩渺空凝睇，纵有瑶华思莫缄。
寄尹孝廉考功兄弟·其一
作者：彭孙遹
朝代：清
体裁：五言律诗

秋日东官道，名园作寓公。山堂经月住，清兴数人同。落子楸枰冷，开樽荔酒红。夜阑犹刻烛，高咏答松风。
寄尹孝廉考功兄弟·其三
作者：彭孙遹
朝代：清
体裁：五言律诗

郊扉耽野趣，水郭带斜阳。爱试青丝鞚，贪眠白玉床。雪粳蒸藕叶，银粉进槟榔。风物今能忆，兹游极不忘。
寄尹孝廉考功兄弟·其二
作者：彭孙遹
朝代：清
体裁：五言律诗

秋色江村远，终朝载酒过。疏帘当昼捲，好句入秋多。叶子清宵戏，珠娘静夜歌。伫看林际月，寒影落纤萝。
寄尹孝廉考功兄弟·其五
作者：彭孙遹
朝代：清
体裁：五言律诗

青桂山窗下，红兰水槛前。藏钩三五夜，沽酒十千钱。比玉身多愧，兼金意已坚。别来方几日，约略似经年。
寄尹孝廉考功兄弟·其六
作者：彭孙遹
朝代：清
体裁：五言律诗

此别知非久，相看亦黯然。银灯摇绮席，清醑汎离筵。鸿雁天涯侣，秋风渡口船。拿舟一相送，江月静娟娟。
寄尹孝廉考功兄弟·其四
作者：彭孙遹
朝代：清
体裁：五言律诗

江清曾共涉，楼迥每同登。待月中秋宴，弹棋半夜灯。时时过北曲，数数问南能。是处多同调，离情可自胜。
寄巫峦稚
作者：彭孙遹
朝代：清
体裁：七言绝句

一别南州道里赊，他时何处寄疏麻。蛾眉亭下来相访，明月沧波是子家。
寄幼瑜弟
作者：彭孙遹
朝代：清
体裁：七言律诗

游丝午幕日初长，曾索微吟赋海棠。客子正悲芳树晚，名花还发去年香。淀湖水绿舟容与，秦峤云迷路渺茫。小谢风流频入梦，应怜春草遍池塘。
寄张皓亭·其一
作者：彭孙遹
朝代：清
体裁：五言律诗

晓起朝参懒，相思在朴巢。红尘无杂客，白雪有词曹。三伏不知暑，万山相向高。悠然北窗下，散帙落松涛。
寄张皓亭·其二
作者：彭孙遹
朝代：清
体裁：五言律诗

不厌东山卧，栖迟未解兰。尽多闲岁月，长对好林峦。露筱晴犹湿，风荷夏亦寒。何时同缓带，弥日坐盘桓。
寄张蓼匪夫子·其一
作者：彭孙遹
朝代：清
体裁：七言律诗

十年声迹重除书，岂合高悬使者车。已有清风传陇朔，何妨玄发侣樵渔。新抛组绶腰长适，远寄林泉思有馀。若使季鹰当盛日，肯因秋兴恋莼鱼。
寄张蓼匪夫子·其二
作者：彭孙遹
朝代：清
体裁：七言律诗

五湖归去谢时贤，江左风流正宛然。南郡授经名益重，东山托志老弥坚。庭前芳草珠为树，帐里新声雪作弦。挂颊衔杯清兴发，九峰春色碧婵娟。
寄当湖赵天来陆我谋兼怀沈融谷客岭外
作者：彭孙遹
朝代：清
体裁：七言律诗

湖上烟波九曲长，衔杯东望思茫茫。青鞋兴浅春多雨，绿树花飞水满塘。曲里阳阿传二妙，尊前人物忆三康。岭南归客侵寻久，空向江皋怨绿芳。
寄徐六琯朗兼讯家姊起居·其一
作者：彭孙遹
朝代：清
体裁：七言律诗

西风八月送行踪，霜雪关河即次浓。岂谓生还犹有日，空劳死友远相从。梦回小阁重阳雨，愁听寒山半夜钟。别后已看春律转，寒灰不照孰为容。
寄徐六琯朗兼讯家姊起居·其二
作者：彭孙遹
朝代：清
体裁：七言律诗

客里思君一倚楼，莺花开日小窗幽。牙签朗润无尘杂，彤管清华有唱酬。题画新篇称绝调，吹笙丽句最生愁。却惭谢遏才将尽，林下风神忆未休。
寄徐琯朗六兄并家姊二口号·其一
作者：彭孙遹
朝代：清
体裁：七言绝句

城南城北旧相寻，亲串相思最汝深。有子尽如丰岁玉，向人休羡满籯金。
寄徐琯朗六兄并家姊二口号·其二
作者：彭孙遹
朝代：清
体裁：七言绝句

终岁蓍簪与练裳，耐贫端有好儿郎。西风寄语多珍重，饱看黄花晚节香。
寄怀位中族叔
作者：彭孙遹
朝代：清
体裁：古风

吾叔天下士，英誉驰金石。蒿目当世艰，栖栖无暖席。淮南幕府开，三上安时策。壮志郁未伸，脱屣金闺籍。言垂江上纶，归卜谯城宅。缥笈富藏书，黄金多结客。嗟予生不辰，髫龀遭奇厄。流离婴白刃，门户谁能惜。大江千里外，一姓吾宗祏。生死不见闻，岂若东西陌。本是分形人，反作参商隔。今春得好音，迢遥相慰藉。停云畅远情，尺素传芳泽。因思兵燹仍，转觉乾坤窄。涨海满风尘，羽书纷络绎。朱方长荷戈，南诏悲行役。索居同羁旅，世路安从适。敦族贵具迩，传闻自夙昔。愿言长比居，式好永晨夕。
寄怀培元族叔
作者：彭孙遹
朝代：清
体裁：七言律诗

褰帷露冕向南州，建节鸣笳控上游。人惜中山三岁牍，天容少伯五湖舟。新开石室藏书穴，别起神峰宝绘楼。大阮风流应不减，何时追侍竹林游。
寄怀孙无言山人·其一
作者：彭孙遹
朝代：清
体裁：七言律诗

三年岭外未归人，每念黄山处士贫。驿路梅花千里使，江城柳色几回春。曾从南国通兰讯，近向西湖理钓缗。千载逋仙风味在，与君端合作比邻。
寄怀孙无言山人·其二
作者：彭孙遹
朝代：清
体裁：七言律诗

故人淮海一渔蓑，家住平山枕薜萝。秋峤孤筇凌灏气，春潮一叶剪回波。贫能结客知交满，老渐工诗好句多。却讶刘邕过耽癖，巴词轻授雪儿歌。
寄怀溧阳裴令
作者：彭孙遹
朝代：清
体裁：七言律诗

大坏山色碧嶙峋，千里湖中锦带莼。林木旧传金濑景，风流今见玉山人。停车柳外吹灵雨，行仗花间属暮春。遥想弦歌多暇日，悬鱼不厌俸钱贫。
寄怀百㫋
作者：彭孙遹
朝代：清
体裁：七言律诗

弱冠追随旧社前，中更风雨两茫然。延津剑气今还合，流水琴心尔自怜。别后几看江上月，春来又见草如烟。亦知不浅文情在，长事爰丝二十年。
寄汉飞
作者：彭孙遹
朝代：清
体裁：七言律诗

名园永日畅登临，念尔栖迟物外心。花榭细翻红药影，草堂频换绿萝阴。风前惜艳金铃小，月下徵歌玉斝深。早晚群贤修褉事，清泉白石定相寻。
寄沈嘉令
作者：彭孙遹
朝代：清
体裁：七言绝句

十里罗湖揽胜游，苏公遗迹见风流。秋来远忆狂司马，明月题诗满郡楼。
寄王七礼吉时在十一司李署中
作者：彭孙遹
朝代：清
体裁：古风

蓟北门下斜街宅，天寒岁暮霜风坼。对床清夜语不休，往往东方曙烟白。余既栖栖吴越间，君亦归耕长白山。山川迢递二千里，极目天涯见云水。五载相思道路难，故人何处讯眠餐。时向扬州问历下，还因历下忆长安。今来一眺春江碧，再得相逢话畴昔。郡斋吊古定题诗，一裂齐纨寄吴客。
寄白门余处士怀
作者：彭孙遹
朝代：清
体裁：七言绝句

移家初驻木兰桡，桃叶江边第几桥。知在青溪芳草外，残阳细雨吊南朝。
寄示屠四
作者：彭孙遹
朝代：清
体裁：七言绝句

清海飘零十载馀，刀环旧约总成虚。闺中何似休相忆，目送归鸿不寄书。
寄秋岳先生·其一
作者：彭孙遹
朝代：清
体裁：七言律诗

暑赋从今莫浪提，妍颦难效苧萝西。滥叨名似羊公鹤，急就篇如石尉齑。击剑我应捐故技，登仙君或许同携。江湖随地多清兴，花发林塘水满溪。
寄秋岳先生·其二
作者：彭孙遹
朝代：清
体裁：七言律诗

才弱偏将一旅提，焚舟也欲济河西。天才独绝人如虎，险韵难成字有齑。北海樽罍容客醉，东山丝竹待公携。只今国计频繁甚，肯许闲身卧竹溪。
寄董苍水
作者：彭孙遹
朝代：清
体裁：七言律诗

清霜十月下秋旻，独立寒塘下夕曛。摇落即看同坠叶，相思空自感停云。骚人漫有湘累怨，世路方悲海贾文。迟尔华阳栖隐处，竹冠松麈礼茅君。
寄董阆石即次见怀来韵
作者：彭孙遹
朝代：清
体裁：七言律诗

秋林落木点风埃，寒雨空江日夜衰。难后弟兄多病老，霜前鸿雁尺书来。壮年俱抱怀沙痛，盛世仍虚入洛才。好赋东巡献行在，圣朝早晚祀之莱。
寄襄五兄时宰虹邑
作者：彭孙遹
朝代：清
体裁：五言律诗

一为濠上客，三载政初成。民已如鱼乐，官应似水清。早腾花县迹，新起凤池名。何日来京辇，相依慰旅情。
寄调二兄纳妾十绝句·其一
作者：彭孙遹
朝代：清
体裁：七言绝句

照影妆成解自怜，盈盈十五最婵娟。高楼晓日东南映，却笑罗敷不少年。
寄调二兄纳妾十绝句·其七
作者：彭孙遹
朝代：清
体裁：七言绝句

上阳春色落谁家，折得仙枝胜丽华。料得孤山林处士，更无清兴问梅花。
寄调二兄纳妾十绝句·其三
作者：彭孙遹
朝代：清
体裁：七言绝句

转眼风光绕锦屏，芝兰应满谢家庭。阿侬自爱宜男佩，芳草阶前空复青。
寄调二兄纳妾十绝句·其九
作者：彭孙遹
朝代：清
体裁：七言绝句

雁柱冰弦簇簇新，流莺宛转语芳春。悬知小妇能调曲，莫唤檀郎作丈人。
寄调二兄纳妾十绝句·其二
作者：彭孙遹
朝代：清
体裁：七言绝句

献寿筵开正未央，刚逢此日试羹汤。三朝新妇犹羞涩，催上堂前阿母觞。
寄调二兄纳妾十绝句·其五
作者：彭孙遹
朝代：清
体裁：七言绝句

妆阁清严绝点尘，红窗交映黑纱新。画眉掠鬓都宜称，出向堂前遍拜人。
寄调二兄纳妾十绝句·其八
作者：彭孙遹
朝代：清
体裁：七言绝句

落粉沉烟满镜台，绮疏面面向东开。侵晨时有春风入，傍晚先迎好月来。
寄调二兄纳妾十绝句·其六
作者：彭孙遹
朝代：清
体裁：七言绝句

腊月中旬日渐迟，芳郊已见展青旗。何来春色今年早，催放梅花第一枝。
寄调二兄纳妾十绝句·其十
作者：彭孙遹
朝代：清
体裁：七言绝句

十日新歌可自曾，横陈恣态尚难胜。今年除夕西楼上，憎杀兰膏守岁灯。
寄调二兄纳妾十绝句·其四
作者：彭孙遹
朝代：清
体裁：七言绝句

十里香尘拥道傍，彩軿妙吹杂笙簧。昭君村里迎佳丽，湓口矶头唤玉郎。
寄远
作者：彭孙遹
朝代：清
体裁：五言律诗

岭上折残梅，繁花十月开。怀人青桂柁，对酒碧江隈。寒至无霜落，秋深有雁来。不知林下友，云锦几时裁。
寄退庵兄·其一
作者：彭孙遹
朝代：清
体裁：七言绝句

心怯繁忧祇自焚，怕提旧事感离群。七年不踏斜街路，才到斜街便忆君。
寄退庵兄·其三
作者：彭孙遹
朝代：清
体裁：七言绝句

汝水悠悠入信阳，汝南风土颇清良。寓公未是羁孤客，何必潼川是故乡。
寄退庵兄·其二
作者：彭孙遹
朝代：清
体裁：七言绝句

申阳人去太匆匆，洒泪缄书写未终。可惜俱当衰老日，终年只在别离中。
寄钱子青时客雷明府署中
作者：彭孙遹
朝代：清
体裁：七言律诗

萧寺论诗坐夜阑，故人南北寄书难。暮云春树频回首，草暖莺飞几倚栏。清荫分窗虚幌闭，暗尘生榻画梁寒。知君抱得丰城宝，仙令还能拂拭看。
寄问家兄子服卧病
作者：彭孙遹
朝代：清
体裁：七言律诗

吴天南望一伤神，伏枕高楼送暮春。牍鼻漫怜司马渴，牛衣不厌仲卿贫。病中樱笋轻酬节，雨后松梧绿荫人。我亦江湖牢落久，楝花吹遍客衣尘。
寄陆话山·其一
作者：彭孙遹
朝代：清
体裁：七言律诗

虞魏当年浪有声，即今物望属先生。千秋风雅推师匠，四海交游借姓名。栗里早成松菊隐，东山不负薜萝情。白沙居处原相近，欲鼓兰桡问夙盟。
寄陆话山·其二
作者：彭孙遹
朝代：清
体裁：七言律诗

悬舆此日发犹玄，谁道岩居已十年。通德名高冠盖里，少微星照女牛躔。解兰昔见花成市，艺玉今知璧是田。选胜秋来情不浅，东湖烟月正清妍。
寄静含
作者：彭孙遹
朝代：清
体裁：五言律诗

南郭分携后，相思日九回。一年秋又尽，十月雁初来。宦薄知吾拙，诗成愧尔才。何由移玉树，更向上林栽。
寄题毛华伯西爽斋
作者：彭孙遹
朝代：清
体裁：五言律诗

空翠结庭户，秋阴生女萝。自饶遗俗韵，不愧伐檀歌。绿树当轩合，青山隐几多。寄声三径客，羊仲许相过。
富庄驿
作者：彭孙遹
朝代：清
体裁：七言绝句

富庄驿路阜城东，雪尽平林四望空。野旷天低无极处，人家多在夕阳中。
富春村庄即事
作者：彭孙遹
朝代：清
体裁：七言绝句

新夏江村水拍空，枇杷雨间熟梅风。鱼投钓火夜船上，犬吠行人晓月中。
寒夜闻柝声
作者：彭孙遹
朝代：清
体裁：七言绝句

风紧霜严夜乡晨，最难禁是苦寒人。赭衣不遇张京兆，辛苦长安聚柝人。
寒食
作者：彭孙遹
朝代：清
体裁：五言律诗

四度逢寒食，羁栖只异乡。新烟榆火冷，旧井石泉凉。白发怜簪短，清愁讶带长。鸬鹚湖畔路，千里渺相望。
寒食贲潮扫墓感赋
作者：彭孙遹
朝代：清
体裁：五言律诗

兹辰方熟食，理楫赴寒流。鱼菽春供祭，松楸暮起愁。丁年多折蕙，丙舍半荒邱。誓墓知何日，江湖愧魏牟。
寒食雨中种海棠
作者：彭孙遹
朝代：清
体裁：古风

墙西数弓地，不治久芜秽。偶此有馀閒，呼童除草莱。寒食故多雨，兹焉适其会。种时当及今，可以省灌溉。海棠方试花，移根近墙内。春日愔愔长，妍华静相对。风吹婀娜枝，低昂各有态。顾之足清娱，狂吟不可耐。把盏弄韶光，白发其予奈。
寓居湖上精舍欲仙同门见示新什因以诗荅·其一
作者：彭孙遹
朝代：清
体裁：七言绝句

晚市人烟喧古渡，寒山枫叶下流澌。思君尽日盈如水，况是清风明月时。
寓居湖上精舍欲仙同门见示新什因以诗荅·其二
作者：彭孙遹
朝代：清
体裁：七言绝句

苍茫岐路竟何之，客里西风鬓欲丝。我更穷愁工未得，重携残火读君诗。
寓潮日值先子忌辰挥泪有述
作者：彭孙遹
朝代：清
体裁：五言排律

独客关河阻，孤儿涕泪悬。含悲过此日，衔恤在终天。万里违邱垄，三秋隔几筵。眼枯桑浦上，心死凤山前。纵得邀三釜，谁能起九泉。徒留弓冶泽，空废蓼峨篇。已抱皋鱼恨，遥遥二十年。
寿制台李邺园
作者：彭孙遹
朝代：清
体裁：七言律诗

千里雄藩控吴越，缇幢羽葆森戈鋋。一身能造万家命，只手独擎半壁天。南楼月色夜皎好，西山霜气秋澄鲜。无以公归庶留此，年年朋酒公堂前。
寿合肥相公太夫人·其一
作者：彭孙遹
朝代：清
体裁：七言律诗

母德应将镂管书，公才公望更谁如。争看设帨当朱户，正值宣麻下玉除。经幔早知传业盛，养堂今见拜恩初。绿槐十二沙堤稳，委佩归来奉起居。
寿合肥相公太夫人·其二
作者：彭孙遹
朝代：清
体裁：七言律诗

春酒当筵象服明，国恩家庆一时并。莱衣入补樊侯衮，梅鼎归调颍谷羹。上殿给扶多异数，倾朝致拜极殊荣。试歌燕喜流弦管，寿母千秋有颂声。
寿徐健庵先生
作者：彭孙遹
朝代：清
体裁：七言排律

承华仙掖最清严，青琐彤阶翠羽廉。千尺玉山人独秀，九锊犀锷笔犹铦。主持文运归师匠，奖纳风流绝世嫌。李揆声名三绝擅，孔愉才望一身兼。翰林旧与台阶接，寿域今从德宿占。迓暖芳芸香乍发，履长绣线日初添。离离秋实谁能采，蔼蔼冬曦众所忺。禁里销寒留蜀缬，林中燮味出戎盐。翱翔凤阙君恩重，登陟龙门士论佥。愿托光仪陪剑笏，清尘长得奉车幨。
寿李将军
作者：彭孙遹
朝代：清
体裁：五言排律

陇西推世族，飞将见家风。委寄专城重，勋名建节同。龙文开组练，蜃气避艨艟。涨海孤烽静，陈山独戍雄。青阳当献节，紫气叶生崧。坐啸沧波外，行春细柳中。投醪千日酒，悬帐六钧弓。上寿方称兕，需才正梦熊。平阳多异数，钜鹿在宸衷。烟阁图形像，丹书誓始终。功成归隐日，还得事黄公。
寿杜母朱太夫人兼呈肇余少宰先生
作者：彭孙遹
朝代：清
体裁：五言排律

挽鹿当年事，清风式里门。人閒通德重，林下素心存。葱茜贻晨佩，兰芳献夕飧。菜惟先婉娩，衣必问寒温。五采闻容臭，三缫见手盆。朱弦偕自好，彤管具堪论。孝水宁无本，神芝定有根。生材皆杞梓，产玉尽瑶琨。孕气钟元宰，含和美至坤。时流归吐纳，天序待铨抡。莱服承家庆，菱笺表国恩。七襄巾笥丽，八座起居尊。芍药分中馔，葡萄出上樽。仙珈栖紫凤，夏篆集文鷷。良月开觞宴，冬曦入曣㬈。阳回初应律，雪小未留痕。织席重重暖，琼烟细细喷。春先试梅萼，岁闰长桐孙。祝嘏情弥永，行筹数可扪。理徵仁者寿，俗化薄夫敦。纶阁回宸顾，喉唇筦帝阍。潘舆徐眷恋，韦幔失趋奔。陟屺抽新咏，循陔想旧村。白云长睇望，阿母在西昆。
寿杨以斋少司马
作者：彭孙遹
朝代：清
体裁：五言排律

澄景开芳序，昌期诞钜公。策勋万里外，曳履五云中。筦握西铨重，阶资北斗崇。冰霜心皎洁，川岳气昭融。九锊才锋健，千秋藻翰雄。还将文武宪，委佩翊天工。
寿汤潜庵先生六十
作者：彭孙遹
朝代：清
体裁：五言排律

台揆调元重，宫端谕教先。二官皆要职，三善在名贤。秋实资儒席，春卿领胄筵。新猷铭魏阙，旧泽洒吴天。园绮衣冠伟，皋夔德业全。还将稽古力，举世入陶甄。
寿绎堂先生
作者：彭孙遹
朝代：清
体裁：七言律诗

桂林秋月一枝鲜，锦水明霞五色妍。虎观谈经频授简，云台论事每回天。清卿兼领春官秩，端尹仍司胄子筵。自是人臣中第一，不徒书法比僧虔。
寿高阳夫子·其一
作者：彭孙遹
朝代：清
体裁：七言律诗

两朝光辅太平年，主圣臣贤岂偶然。谟诰文章堪并驾，旂常事业更谁先。身兼师保成君德，手整乾坤翊化权。漫说功高能补衮，曾将五色补娲天。
寿高阳夫子·其三
作者：彭孙遹
朝代：清
体裁：七言律诗

德星聚处泰阶平，三寿朋中五福全。择菜风高鸿案上，握兰人并鲤庭前。日因介景频添线，月为悬弧未下弦。绿綟青綦元鬓发，邺侯家世本神仙。
寿高阳夫子·其二
作者：彭孙遹
朝代：清
体裁：七言律诗

早持玉铉奠金瓯，廿六年来德业优。念切安盂知后乐，功成偃羽见前筹。神崧毓瑞申初降，仙琯调元甲未周。再享升平三十载，此时方作赤松游。
寿高阳夫子·其四
作者：彭孙遹
朝代：清
体裁：七言律诗

玉琯阳回万象融，还看寿域八方同。公卿半在诸生列，寰海全归再造功。窃玷门墙惟小草，难酬深厚是高穹。从今岁上升恒颂，长在云天覆露中。
将出都门留别吕梦轩钱长孺两同年
作者：彭孙遹
朝代：清
体裁：七言律诗

同游宛洛慰晨昏，分手天涯忆弟昆。歌郢客能工白雪，吹竽吾欲老朱门。宫莺近借宜春树，野鹤空归细雨村。见说江南芳草绿，不因桥柳总消魂。
将移寓柬愚山悔庵
作者：彭孙遹
朝代：清
体裁：五言律诗

蘧庐非我有，一宿偶容身。去住无常主，淹留为故人。閒时移步屧，游处接车茵。可惜离群去，临风独怆神。
将赴长安留别上官佥事
作者：彭孙遹
朝代：清
体裁：五言排律

芳草江南路，辞家属暮春。频年多作客，八口欲依人。去棹经长水，离心寄白蘋。凄其违故里，行矣恋清尘。河凤声名旧，原鸰意气真。观风人自理，问俗化如神。北望君门远，南瞻使节新。恩波殊浩荡，待起辙中鳞。
小孤山
作者：彭孙遹
朝代：清
体裁：古风

孤峰立水中，迢迢四无际。树色碧如簪，山形小于髻。上有灵祠锁绿萝，美人独坐掩修蛾。不知为雨定何处，烟满空江水始波。
小年朝词十首·其一
作者：彭孙遹
朝代：清
体裁：七言绝句

浓雰薄雾一时消，花影曈昽上绮寮。淡日微风好天气，小年朝胜大年朝。
小年朝词十首·其七
作者：彭孙遹
朝代：清
体裁：七言绝句

宿舂三日罢晨炊，漠漠厨烟傍午吹。雾拥连朝打霜色，好歌饭瓮谱风诗。
小年朝词十首·其三
作者：彭孙遹
朝代：清
体裁：七言绝句

绣帖双双榜户来，挂门红烂锦云堆。春城无限花灯市，趁取今朝谷旦开。
小年朝词十首·其九
作者：彭孙遹
朝代：清
体裁：七言绝句

画阁朝寒拥蕙炉，新蟾恰对锦流苏。修毫欲倩纤纤影，写作春山第一图。
小年朝词十首·其二
作者：彭孙遹
朝代：清
体裁：七言绝句

偏髻慵开宝镜前，像生花朵辟寒钿。宿酲未解屠苏醉，昨夜原来是小年。
小年朝词十首·其五
作者：彭孙遹
朝代：清
体裁：七言绝句

三朝闺阁换新妆，綵胜金花紫凤凰。粉白蛾黄争致语，人前一一道胜常。
小年朝词十首·其八
作者：彭孙遹
朝代：清
体裁：七言绝句

小梅破腊一枝新，红入云鬟亚照人。从此巾褠有馀艳，春朝日日是花辰。
小年朝词十首·其六
作者：彭孙遹
朝代：清
体裁：七言绝句

綵燕绒枝事事新，竞随年例拜尊亲。香軿今日从何处，第一先教趁喜神。
小年朝词十首·其十
作者：彭孙遹
朝代：清
体裁：七言绝句

晓起依然倦不胜，晚来犹自睡瞢腾。待沽十日平原酒，醉到春朝看试灯。
小年朝词十首·其四
作者：彭孙遹
朝代：清
体裁：七言绝句

小除时节大寒天，长腊分明及岁前。七里山城三日雾，安排花雪待丰年。
小桃红·题悔庵桃花源乐府
作者：彭孙遹
朝代：清

好把荷衣制。归隐从兹始。烟外迷津，云中问渡，桃花春水。想武陵当日避秦人，五柳前身是。一曲红牙试。千载还神似。玉骨蝉轻，仙踪羽化，碧霄高逝。想世间不屑折腰人，今古皆如此。
小窗
作者：彭孙遹
朝代：清
体裁：五言律诗

小窗烧烛炬，清漏转铜蠡。月送窥帘影，花垂倚砌枝。含情羞自吐，私语畏人知。相见犹难说，争怜不见时。
小至日
作者：彭孙遹
朝代：清
体裁：五言律诗

小至天犹暖，双禽鸣树间。藜床人晏起，荜户昼长关。学道何妨懒，调心只是闲。今秋幸丰熟，藿食未应悭。
小诺皋·维扬旅舍闻蝉
作者：彭孙遹
朝代：清

碧藓庭除，绿阴城郭，雨过空苍如洗。正疏林、两两鸣蝉，高低声递。何待移宫换羽，嶰竹天然相比。戛馀音、还共南薰摇曳。客去茶清，棋残香细。故搅人、北窗好梦，一觉扬州惊起。欹枕处，偏清厉。托体高枝，翳形密叶，直是如羹如沸。总不管、西候羁情，南冠客意。似水流光暗逝，渐入深秋天气。转眼向、孤雁寒蛩更替。玄鬓凋残，白头憔悴。试临风、独凭栏干，侧耳哀吟此际。容易使，秋心碎。
小重山·扶病
作者：彭孙遹
朝代：清
体裁：词

迟日园亭禊事收。那时扶病送、上兰舟。千丝万绪在心头。方寸地，着得许多愁。风雨几曾休。怪来人意冷、似新秋。晚天莫倚最高楼。楼下水，一曲断肠流。
小重山·扶病
作者：彭孙遹
朝代：清

迟日园亭禊事收。那时扶病送、上兰舟。千丝万绪在心头。方寸地，著得许多愁。风雨几曾休。怪来人意冷、似新秋。晚天莫倚最高楼。楼下水，一曲断肠流。
小阁前绯桃一本三月始花
作者：彭孙遹
朝代：清
体裁：古风

山桃二月花，开时春已老。倚阁两三枝，迎风弄晴昊。春旸既多情，使我颜色好。春风莫漫吹，零落不自保。
小青花
作者：彭孙遹
朝代：清
体裁：七言律诗

苔痕草色静相依，摘向秋窗露未晞。展尽檀心才一掬，拾将翠羽恰双飞。螺文点染纤纤影，蝶态轻翾剪剪衣。荣落须臾应自笑，风前遮莫逞芳菲。
少年游·席上有赠
作者：彭孙遹
朝代：清

花底新声，尊前旧侣，一醉尽生平。司马无家，文鸯未嫁，赢得是虚名。当时顾曲朱楼上，烟月十年更。老我青袍，误人红粉，相对不胜情。
少年游·春恨
作者：彭孙遹
朝代：清

晓烟未敛，春池欲皱，花影压回廊。淡日窥帘，深寒着枕，曾否试新妆。阑干敲遍无人应，颠倒费思量。燕子衔花，呢喃不住，来去自双双。
尹孝廉席上赠伎
作者：彭孙遹
朝代：清
体裁：七言律诗

月落参斜酒半醺，夜来何处赋行云。东邻才子前身玉，北里姬人小字文。翡翠鬟低无片语，麝兰烟尽有馀熏。閒情近已销如水，深愧花前簇蝶裙。
屯溪雨后观暴涨
作者：彭孙遹
朝代：清
体裁：五言律诗

暴雨生暄后，屯溪竟夕声。溪流三十尺，高与石堤平。独屿移新麓，层波失故清。江航成径路，来往踏舟行。
山丹
作者：彭孙遹
朝代：清
体裁：七言律诗

红蓝欲采隔天涯，春去朱颜感物华。大赤独能修火令，渥丹何事隐山家。珊瑚易碎难成缕，靺鞨无根却有芽。傅白涂黄太狼籍，祗应唤作侍儿花。
山塘
作者：彭孙遹
朝代：清
体裁：五言律诗

山塘风日好，云木互层阴。不尽平林秀，如藏万壑深。蘋波通小楫，花屿下鸣禽。坐久生清思，泠泠起梵音。
山塘
作者：彭孙遹
朝代：清
体裁：五言律诗

春水双篙滑，横塘七里遥。晴怜山色好，暖觉鸟音调。丝管萦朱舫，烟波锁画桥。旗亭松酿熟，日暮更相邀。
山楼即事
作者：彭孙遹
朝代：清
体裁：五言律诗

山阁迟清夕，群喧静远空。疏灯峰影里，残梦雨声中。失路同羁羽，孤生感断蓬。愁吟寒更剧，相荅有哀虫。
山行
作者：彭孙遹
朝代：清
体裁：五言绝句

山行不觉长，但觉穷阴促。暝色窈然深，月影纷相续。
岁云尽矣四顾萧然因援笔成䪨
作者：彭孙遹
朝代：清
体裁：七言律诗

谢客閒居静掩帷，疏狂总未与人宜。非无倒屣相迎日，亦有移床自远时。带为忘腰惟取适，巾虽饰首亦频欹。悠悠岁晚无人事，閒咏新诗一解颐。
岁晚书怀·其一
作者：彭孙遹
朝代：清
体裁：七言律诗

山堂风雨昼瀰漫，亭午犹惊短褐单。雁阵初来霜有信，潮声渐紧暮增寒。未荒先业农桑在，幸际熙时出处宽。无事菟裘营晚计，名山随处一蒲团。
岁晚书怀·其三
作者：彭孙遹
朝代：清
体裁：七言律诗

历落冰霜共此君，长从霄汉谢同群。向平有累何时尽，庞蕴无生若个闻。泼墨时时研晓露，翻书往往负残曛。亦知心赏初非远，涧底流泉石上云。
岁晚书怀·其二
作者：彭孙遹
朝代：清
体裁：七言律诗

空林晓起露犹漙，十月新霜试薄寒。坐惜流芳长隐约，生怜香草故摧残。雨檠自照枯枰冷，风牖时闻堕叶乾。曾向南能参密谛，此心何处不相安。
岁晚书怀·其五
作者：彭孙遹
朝代：清
体裁：七言律诗

危栏凭处见新晴，檐雪初消作雨声。落木声中残雁过，斜阳影里暮云生。閒无一字空垂老，身本孤生敢较名。待入匡山依惠远，石梁秋瀑夜经行。
岁晚书怀·其四
作者：彭孙遹
朝代：清
体裁：七言律诗

一室萧然欲傍僧，燔枯酌水亦相应。碧云诗思清如水，黄叶山床冷欲冰。傲雪松筠长偃蹇，得霜雕鹗自飞腾。只愁老作匏瓜系，函丈恩深少报称。
岁暮墙角绯桃盛开
作者：彭孙遹
朝代：清
体裁：五言绝句

晓日烘桃萼，凌寒独试花。无人怜岁晏，空自惜朝华。
岁暮寄怀石林·其一
作者：彭孙遹
朝代：清
体裁：七言绝句

风射寒楞月堕枝，斜街宅里夜阑时。情知此后相思切，悔杀樽前易别离。
岁暮寄怀石林·其三
作者：彭孙遹
朝代：清
体裁：七言绝句

小除夜色动寒杓，人事凄清思寂寥。却忆故人诗句好，炉红窗白了残宵。
岁暮寄怀石林·其二
作者：彭孙遹
朝代：清
体裁：七言绝句

綵胜青幡又一时，春来惆怅失佳期。停杯陡觉心如捣，不是衰年好酒悲。
岁暮寄怀石林·其四
作者：彭孙遹
朝代：清
体裁：七言绝句

千里平原迤逦中，桃花新水柳花风。蒲台系马看春色，且自开襟作寄公。
岁暮杂感·其一
作者：彭孙遹
朝代：清
体裁：七言律诗

为惜流波岁月频，归来湖海倦游人。寒梅酿就连朝雨，晓雪融成满院春。挟策才疏空自老，逢年计拙敢嫌贫。衔杯四顾苍凉色，悔不朱门早致身。
岁暮杂感·其一
作者：彭孙遹
朝代：清
体裁：五言律诗

落落存孤抱，栖栖负夙心。谁云樽五石，自笑帚千金。月俸惭尸素，年资愧滞淫。汗青何日事，垂老待抽簪。
岁暮杂感·其三
作者：彭孙遹
朝代：清
体裁：五言律诗

全家四十口，茅屋两三楹。灯火寒相共，窗扉晓暂明。身如疣有赘，官似指无名。不及严夫子，萧然襆被行。
岁暮杂感·其三
作者：彭孙遹
朝代：清
体裁：七言律诗

朔气横空岁渐阑，燔枯相对漫成欢。阳和不上绨袍色，旭日难回黍谷寒。白雪孤高堪自赏，朱弦清汜好谁弹。沧江万里风波阔，世路巉岩自古难。
岁暮杂感·其二
作者：彭孙遹
朝代：清
体裁：五言律诗

日上芸台直，悠悠岁月遒。冰霜双茧足，风雪一羊裘。白首如新识，青云感旧游。窗前理残易，洒泪说施雠。
岁暮杂感·其二
作者：彭孙遹
朝代：清
体裁：七言律诗

晓起空庭集杂英，晚看寒雀下柴荆。祇因身贱交知薄，转觉家贫节序轻。黯淡年华愁里尽，浅深春色雨馀成。不才近欲安时命，不是疏狂傲物情。
岁暮杂感·其五
作者：彭孙遹
朝代：清
体裁：五言律诗

作苦山妻健，胜衣稚子长。未嫌鲑菜恶，祇觉麦鱼香。物理由来定，人生底事忙。家家烧爆竹，竟夕祀黄羊。
岁暮杂感·其四
作者：彭孙遹
朝代：清
体裁：五言律诗

残年心赏薄，百感鬓丝生。岂恋三升酝，犹依二尺檠。执经须硕彦，齿胄有儒英。自合安衰劣，非高拙宦名。
岁暮杂感·其四
作者：彭孙遹
朝代：清
体裁：七言律诗

疏性真成与世违，青袍寒色散晴晖。信风欲向梅边转，春色遥从柳外归。自分贫家安晚食，不因卒岁怨无衣。神弦几处纷繁会，径满蒿莱自掩扉。
岁暮酬沈融谷见怀之作·其一
作者：彭孙遹
朝代：清
体裁：七言律诗

徙倚江楼忆别时，琼枝何自慰相思。天涯岁晏犹为客，岭上花开定有诗。斜日孤帆迷远渡，西风一雁下秋池。蛮乡旅食多憔悴，愧尔青云物外期。
岁暮酬沈融谷见怀之作·其二
作者：彭孙遹
朝代：清
体裁：七言律诗

江天一望暮烟平，蔓草凄迷抱子城。炎树霜稀无坠叶，南鸿目断有悬旌。山花背客年年发，寒月随潮夜夜明。断雨残云零落久，故人何事独多情。
岁除前三日过愚山斋中饮·其一
作者：彭孙遹
朝代：清
体裁：七言律诗

与君比舍相依久，彷佛清漳夹宅时。折简频呼倾绿糈，到门不用控青丝。天寒易暝张灯早，夜永将阑抱燋迟。共话玉堂清绝景，风光未许外人知。
岁除前三日过愚山斋中饮·其二
作者：彭孙遹
朝代：清
体裁：七言律诗

歌鱼不怨蒯缑长，说饼还怜玉屑香。酒热真能露肝胆，官閒且自饱冰霜。太平再见民风乐，残腊将除岁事忙。应少閒人如我辈，坐听寒漏滴空堂。
岁除即事四首·其一
作者：彭孙遹
朝代：清
体裁：七言律诗

一杯雪酒淡相于，小饤辛盘有菜菹。始信贫家轻节物，因知久宦减田庐。阑干星斗三商后，偃仰风尘十载馀。寄语山灵休见诮，从来盛世薄樵渔。
岁除即事四首·其三
作者：彭孙遹
朝代：清
体裁：七言律诗

䀜䀜流年百感盈，荧荧残雪半窗明。风前寒玉凄凉语，霜外晨钟断续声。薄禄有加惭素食，閒官无补愧苍生。可怜灯火阑珊夜，犹为愁人理药铛。
岁除即事四首·其二
作者：彭孙遹
朝代：清
体裁：七言律诗

检罢残编起欠伸，屋梁饥鼠啸承尘。囊无绛雪真忧老，瓮有黄齑岂患贫。蝇翼乍凋悲郢匠，范冠空戴感成人。此心已是同灰槁，凭仗春风与发陈。
岁除即事四首·其四
作者：彭孙遹
朝代：清
体裁：七言律诗

一枝曾此寄鹪鹩，南郭连墙慰寂寥。茂苑音书徒契阔，宣城馆舍久萧条。残缸易烬和灰冷，寒漏难凭上水遥。病妇犹然催视夜，明星有烂好趋朝。
岭上寄考功兄
作者：彭孙遹
朝代：清
体裁：七言绝句

来雁亭前雁北飞，梅花岭下折芳菲。相思比似凌江水，日夕南流不肯归。
岭南竹枝词·其一
作者：彭孙遹
朝代：清
体裁：词

木棉花上鹧鸪啼，木棉花下牵郎衣。欲行未行不忍别，落红没尽郎马蹄。
岭南竹枝词·其七
作者：彭孙遹
朝代：清
体裁：词

高髻编金耳饰珰，生来娇小号珠娘。朝朝出汲春江口，不著鸦头足似霜。
岭南竹枝词·其三
作者：彭孙遹
朝代：清
体裁：词

妾家溪口小回塘，茆屋藤扉蛎粉墙。记取榕阴最深处，閒时来过吃槟榔。
岭南竹枝词·其九
作者：彭孙遹
朝代：清
体裁：词

茉莉攒灯射玉除，素馨簇带影扶疏。持灯照见好颜色，颜色虽如香不如。
岭南竹枝词·其二
作者：彭孙遹
朝代：清
体裁：词

春草青青秋草黄，桂花开后菊花香。郎行莫过新州去，独鹤西头是瘴乡。
岭南竹枝词·其五
作者：彭孙遹
朝代：清
体裁：词

林中莫种芭蕉树，空自青葱满旧丛。蕉子鲜甜难得饱，蕉衣纰缦不禁风。
岭南竹枝词·其八
作者：彭孙遹
朝代：清
体裁：词

二十年来水戏张，苍龙百尺舞牙樯。阿家笑指双鬟语，记得前游尔许长。
岭南竹枝词·其六
作者：彭孙遹
朝代：清
体裁：词

半年水宿半山居，冬采香根夏采珠。珠好须从蚌中觅，香烧还仗博山炉。
岭南竹枝词·其十
作者：彭孙遹
朝代：清
体裁：词

月明歌女摸鱼声，风静蛮童鴃舌鸣。鬼子驿中乘传过，蜑人江上弄潮行。
岭南竹枝词·其四
作者：彭孙遹
朝代：清
体裁：词

蒟叶阑干石粉新，砑光盒子色如银。何须贳酒能留客，一口槟榔醉杀人。
岭外早秋送友人先归槜李
作者：彭孙遹
朝代：清
体裁：古风

秋风引乡思，一夕肠九回。相送意转深，怫郁何由开。怀中延露曲，音节有馀哀。愿因商飙发，吹上古琴台。
岸青以南池纳凉图索题为赋二截·其一
作者：彭孙遹
朝代：清
体裁：七言绝句

南池雨过晚凉新，柳榭荷亭憺绝尘。风月无常谁主是，天教傲吏作閒人。
岸青以南池纳凉图索题为赋二截·其二
作者：彭孙遹
朝代：清
体裁：七言绝句

颓然岸帻纳凉时，人事萧閒少诤辞。他日流传千载下，重添佳话在南池。
峡江道上七夕
作者：彭孙遹
朝代：清
体裁：七言律诗

十年踪迹总茫茫，每到佳辰忆故乡。玉峡晴帆低驿路，白沙秋水漫寒塘。清川已自迷归棹，锦杼何由得报章。此夜闺中多罢织，定陈瓜果祝萧郎。
崇冈
作者：彭孙遹
朝代：清
体裁：五言绝句

崇冈九折深，白日一时坠。西山黯无光，东山生紫翠。
崔镇
作者：彭孙遹
朝代：清
体裁：古风

新河三百有馀里，千帆飞渡如轻凫。连年被水水泛滥，深不可涉浅或淤。荷畚举锸有徵集，岁晚犹未休役车。濒河之地广且袤，曩者历历多村墟。荒烟衰草一何有，平畴万顷皆栖苴。数间茅屋斜厕水，绝少行踪惟鼪鼯。戍旗一片自摇飏，夕阳黯淡风萧疏。寒空入暝四野迥，霜气憯慄生肌肤。俄然草际有偶语，已断还续声模糊。何人篝火明忽灭，觱栗高下吹乌乌。夜深稛载入林去，明朝依旧充河夫。
巫山一段云·为侯大年赋催妆
作者：彭孙遹
朝代：清

侯第珠为帐，金闺钿作车。水沉香炷博山炉。今夜极欢娱。顾影双龙镜，更衣百宝襦。画眉深浅入时无。笑指月生初。
巫山一段云·南谯道上
作者：彭孙遹
朝代：清

暮火投山郭，朝寒过驿桥。江云一色秣陵潮。抹断蒋山腰。秋色低鸿雁，清霜急皂雕。汀芦沙苇冷萧萧。风雨入南谯。
巫山一段云·雨窗与程村夜话
作者：彭孙遹
朝代：清

岁月闲中老，容华暗里消。清槐好为系征舠。浓绿染长桥。听雨僧庐静，寻诗竹院遥。烛花落尽又频挑。不寝费兰膏。
己卯九日登秦驻山
作者：彭孙遹
朝代：清
体裁：七言律诗

强把茱囊理宿疴，笋舆重此问岩阿。旧题漫没荒祠在，陈迹销沉腐草多。山径霜清闻落叶，海天秋迥见纤萝。一生几量中郎屐，更不登临柰老何。
己未元旦限韵四首·其一
作者：彭孙遹
朝代：清
体裁：七言律诗

八风吹律正调元，瑞色茏葱散晓暾。纪历草生金凤阙，迎春花发玉津园。星云万象开芳甸，雨露千家待绀辕。试向灵台占物候，絪缊淑气在郊原。
己未元旦限韵四首·其三
作者：彭孙遹
朝代：清
体裁：七言律诗

喜见贞符再起元，气回阳律稍生暄。授时已觉三微届，讲德还看四子存。山色云光当昼爽，花林柳市入春繁。素心不与韶华竞，大拙何须乞帝孙。
己未元旦限韵四首·其二
作者：彭孙遹
朝代：清
体裁：七言律诗

矫首丹宸又纪元，火城初散九衢喧。晓钟仙仗开长乐，春水灵池拟定昆。鹭羽销兵同赤县，萝图赐策受黄轩。祈年更上甘泉颂，朱草缤纷讵有根。
己未元旦限韵四首·其四
作者：彭孙遹
朝代：清
体裁：七言律诗

九天剑佩集含元，有客高歌独掩门。丹笈终朝依净侣，清斋永日罢芳樽。故人幸接芝兰室，旧隐还思薜荔村。归及江南春社后，撷蔬荐黍亦君恩。
己酉夜宿静海用臣飏韵
作者：彭孙遹
朝代：清
体裁：七言律诗

岐路苍茫客思盈，西风愁听逆河声。舟依古戍匆匆住，月上荒城惨惨明。寒雁离群栖更起，夜鱼回洑掷还惊。伤心最是今年甚，深负妻孥愧此生。
已未花朝诸名士宴集曹玉渊宅分韵赋诗予方卧疴不至诗亦后成即此简曹并诸子·其一
作者：彭孙遹
朝代：清
体裁：七言律诗

长安亦是可怜春，二月垂杨糁曲尘。几叶莺声晴乍啭，一川兰色暖初匀。看花客到非前度，藉草情深有故人。不对杯鎗心欲醉，寂寥祗是负佳辰。
已未花朝诸名士宴集曹玉渊宅分韵赋诗予方卧疴不至诗亦后成即此简曹并诸子·其二
作者：彭孙遹
朝代：清
体裁：七言律诗

酒酽花浓月满林，刻残华烛费春阴。同心如结芳兰佩，操曲弥高绿水音。信美无妨耽赏洽，倦游直自懒招寻。诗成最后君休讶，不是吴吟亦越吟。
已未花朝诸名士宴集曹玉渊宅分韵赋诗予方卧疴不至诗亦后成即此简曹并诸子和其年清明日游万柳堂忆故园风景·其一
作者：彭孙遹
朝代：清
体裁：七言律诗

雨织烟搓绿满条，似回青眼向人邀。兰辰藉草春相命，竹溜穿花晚自浇。地有平泉疏草木，心同南郭听竽箫。荆溪不少佳风物，桂树山幽未可招。
席间见歌者识其面乃亡友徐五湄棫旧时青衣也感赋二绝·其二
作者：彭孙遹
朝代：清
体裁：七言绝句

雕梁画栋暗生尘，谁向堂前问主人。清夜西园怀旧侣，断肠声里月如银。
平原客店
作者：彭孙遹
朝代：清
体裁：五言律诗

平原一片月，寒影净如霜。驿路人千里，家书雁几行。羁愁空白堕，节候又青阳。应有江南梦，先春到故乡。
平原道中呈次贞
作者：彭孙遹
朝代：清
体裁：古风

朝发广川道，晚次平原乡。久饥不得饱，所苦道里长。赖有同车侣，款语聊相将。下车各一顾，神气阻不扬。开颜向我友，且复共举觞。人生慕远游，谁能惮风霜。劳苦慎相习，努力事四方。
平山堂怀古
作者：彭孙遹
朝代：清
体裁：七言律诗

春尽平山长薜萝，虚堂寂寞少经过。欧公一往空陈迹，羁客重来起浩歌。京口晴云江树坼，蜀冈春草墓田多。低回千载情何限，斜日芜城奈晚何。
平湖南铙歌四首·其一
作者：彭孙遹
朝代：清
体裁：七言律诗

露布初驰幕府笺，云麾早定楚南天。投鞭湘浦波如掌，秣马巴邱草似烟。戈濑纷从千里动，铙歌遥向九霄传。偃兵喜见征苗后，依旧尧阶舞羽年。
平湖南铙歌四首·其三
作者：彭孙遹
朝代：清
体裁：七言律诗

庙算高深九伐张，舳舻千里驾虹梁。军威尽扫衡山雾，兵气仍飞桂岭霜。天子云台疏爵重，将军铜柱策勋长。即看文轨图王会，白雉迢遥贡越裳。
平湖南铙歌四首·其二
作者：彭孙遹
朝代：清
体裁：七言律诗

岳阳南去楚山多，尽采巴讴入凯歌。湘客趋风迎画鹢，江童鼓浪击灵鼍。百城已见垂櫜卧，三户争看酾酒过。好待翠华南幸日，六军饮马洞庭波。
平湖南铙歌四首·其四
作者：彭孙遹
朝代：清
体裁：七言律诗

横吹声中鼓角鸣，潭州郭外阵云平。江烽不动湘烟碧，堠火空悬楚练明。六诏河山金马使，三川版籍石犀城。升平会有云亭典，玉检芝泥勒令名。